AN COIMISIÚN EORPACH An Bhruiséil,13.6.2018 COM(2018) 478 final 2017/0351(COD) Togra leasaithe le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le creat a bhunú le haghaidh idir-inoibritheacht idir córais faisnéise an Aontais Eorpaigh (teorainneacha agus víosaí) agus lena leasaítear Cinneadh 2004/512/CE ón gComhairle, Rialachán (CE) Uimh. 767/2008, Cinneadh 2008/633/CGB ón gComhairle, Rialachán (AE) 2016/399, Rialachán (AE) 2017/2226, Rialachán (AE) 2018/XX [Rialachán ETIAS], Rialachán (AE) 2018/XX [Rialachán SIS i réimse na seiceálacha teorann] agus Rialachán (AE) 2018/XX [Rialachán eu-LISA]



{SWD(2017) 473 final}

{SWD(2017) 474 final}



MEABHRÁN MÍNIÚCHÁIN 1.COMHTHÉACS AN TOGRA Is é an cuspóir atá leis an togra seo leasú a dhéanamh ar an togra ón gCoimisiún Nollaig 2017 le haghaidh Rialachán ó Pharlaimint na hEorpa agus ón gComhairle maidir le creat a bhunú le haghaidh idir-inoibritheacht idir córais faisnéise an Aontais Eorpaigh (teorainneacha agus víosaí) agus lena leasaítear Cinneadh 2004/512/CE ón gComhairle, Rialachán (CE) Uimh. 767/2008, Cinneadh 2008/633/CGB ón gComhairle, Rialachán (AE) 2016/399 agus Rialachán (AE) 2017/2226. Leis an togra seo, faoi Chaibidil IX, ní fhéachtar leis an togra bunaidh a leasú ach a mhéid agus a thíolacann sé na leasuithe is gá i dtaca le hionstraimí dlí eile is gá faoin togra maidir le hidir-inoibritheacht. Sainaithníodh na leasuithe sin mar leasuithe riachtanacha ar an togra bunaidh ach, de bharr caibidlíocht leanúnach idir comhreachtóirí faoi chuid de na córais a bhaineann le hábhar, ní rabhthas in ann na leasuithe riachtanacha a chur san áireamh sa togra bunaidh. Ceanglaíodh leis na hionstraimí a bhí beartaithe go dtabharfaí an Ráiteas Airgeadais Reachtach cothrom le dáta dá thoradh sin. •Cúlra an togra Le trí bliana anuas, tháinig méadú ar líon na dtrasnuithe neamhrialta san Aontas Eorpach agus tá bagairt mhéadaithe leanúnach ann don tslándáil inmheánach faoi mar is léir ó na hionsaithe sceimhlitheoireachta a rinneadh ceann i ndiaidh a chéile i gcaitheamh na tréimhse sin. Bíonn coinne ag saoránaigh den Aontas go mbeidh na rialuithe a dhéantar ar dhaoine ag na teorainneacha seachtracha, agus na seiceálacha a dhéantar i limistéar Schengen, éifeachtach, agus go mbeifear in ann bainistiú éifeachtach a dhéanamh ar imirce agus cur leis an tslándáil inmheánach mar gheall orthu sin. De dheasca na ndúshlán sin, is ríléir gur gá uirlisí faisnéise an Aontais i gcomhair bainistiú teorainneacha, imirce agus slándála a cheangal le chéile agus a neartú go cuimsitheach. Is féidir, agus ní mór, faisnéis a bhainistiú ar bhealach níos éifeachtaí agus níos éifeachtúla san Aontas, le lánurraim do chearta bunúsacha lena náirítear go háirithe an ceart go ndéanfar sonraí pearsanta a chosaint, d’fhonn cosaint níos fearr a thabhairt do theorainneacha seachtracha an Aontais, bainistiú imirce a fheabhsú agus cur leis an tslándáil inmheánach chun leas na saoránach uile. Tá roinnt mhaith córais faisnéise i bhfeidhm cheana ar leibhéal an Aontais, agus tá tuilleadh córas á bhforbairt chun faisnéis ábhartha faoi dhaoine a sholáthar do ghardaí teorann, d’oifigigh inimirce agus d’oifigigh forfheidhmithe dlí. Ionas go mbeidh an tacaíocht sin éifeachtach, ní mór an fhaisnéis a thugtar i gcórais faisnéise an Aontais a bheith iomlán, cruinn agus iontaofa. Mar sin féin, tá easnaimh struchtúracha in ailtireacht bainistithe faisnéise an Aontais. Bíonn ar údaráis náisiúnta dul i ngleic le teaglaim chasta córas faisnéise a rialaítear ar bhealaí éagsúla. Thairis sin, tá an ailtireacht bainistithe sonraí le haghaidh teorainneacha agus slándála ilroinnte, ós rud é go ndéantar faisnéis a stóráil go leithleach i gcórais nach bhfuil aon nasc eatarthu. Caochspotaí a bhíonn mar thoradh air sin. Dá thoradh sin, níl na córais faisnéise éagsúla ar leibhéal an Aontais idir-inoibritheach i láthair na huaire — is é sin, ní féidir sonraí a mhalartú ná faisnéis a chomhroinnt eatarthu ionas go mbeadh an fhaisnéis atá de dhíth ar údaráis agus ar oifigigh inniúla ina seilbh acu tráth a dteastaíonn sí uathu agus mar a dteastaíonn sí uathu. Is féidir le hidir-inoibritheacht córas faisnéise ar leibhéal an Aontais a bheith ina cuidiú mór chun fáil réidh leis na caochspotaí atá ann faoi láthair, inar féidir daoine, iad siúd a bhféadfadh baint a bheith acu le gníomhaíochtaí sceimhlitheoireachta san áireamh, a thaifeadadh faoi ailiasanna éagsúla i mbunachair sonraí éagsúla nach bhfuil aon nasc eatarthu. I mí Aibreáin 2016, thíolaic an Coimisiún Teachtaireacht Stronger and Smarter Information Systems for Borders and Security [Córais Faisnéise níos Láidre agus níos Cliste do Theorainneacha agus don tSlándáil] chun aghaidh a thabhairt ar líon easnamh struchtúrtha a bhaineann le córais faisnéise. Bhí sé mar aidhm ag an Teachtaireacht ó mhí Aibreáin 2016 tús a chur le plé faoin gcaoi a bhféadfadh córais faisnéise san Aontas Eorpach bainistiú teorainneacha agus imirce agus an tslándáil inmheánach a fheabhsú. Ar an dóigh chéanna, d’aithin an Chomhairle óna taobh féin de, gur ghá beart a dhéanamh go práinneach sa réimse seo. I mí an Mheithimh 2016, d’fhormhuinigh sí treochlár chun feabhas a chur ar an malartú faisnéise agus ar an mbainistiú faisnéise lena náirítear réitigh idir-inoibritheachta i réimse an cheartais agus na ngnóthaí baile. Is é a bhí mar chuspóir ag an treochlár tacú le himscrúduithe oibríochtúla agus faisnéis chuimsitheach, théamach agus ardcháilíochta a sholáthar do chleachtóirí túslíne — amhail póilíní, gardaí teorann, ionchúisitheoirí poiblí, oifigigh inimirce agus daoine eile — ionas go bhféadfaidís oibriú i gcomhar le chéile go héifeachtach. Mhol Parlaimint na hEorpa beart práinneach a dhéanamh sa réimse seo freisin. Sa Rún uaithi ó mhí Iúil 2016 maidir le clár oibre an Choimisiún do 2017, d’iarr Parlaimint na hEorpa moltaí chun na córais faisnéise atá ag an Aontas Eorpach cheana a fheabhsú agus a fhorbairt, chun aghaidh a thabhairt ar bhearnaí san fhaisnéis agus chun idir-inoibritheacht na gcóras sin a bhaint amach, chomh maith le moltaí i dtaca le comhroinnt éigeantach faisnéise ar leibhéal an Aontais, a mbeadh na coimircí cosanta sonraí riachtanacha ag gabháil léi. San aitheasc a thug an tUachtarán Juncker faoi Staid an Aontais i mí Mheán Fómhair 2016 agus i gconclúidí na Comhairle Eorpaí ó mhí na Nollag 2016, leagadh béim ar an tábhacht a bhaineann leis na heasnaimh atá anois ann i mbainistiú faisnéise a shárú agus le feabhas a chur ar idir-inoibritheacht na gcóras faisnéise atá ann cheana. I mí an Mheithimh 2016, ag eascairt as an Teachtaireacht ó mhí Aibreáin 2016, chuir an Coimisiún sainghrúpa ardleibhéil um chórais faisnéise agus idir-inoibritheacht ar bun chun aghaidh a thabhairt ar na dúshláin dhlíthúla, theicniúla agus oibríochtúla a bhaineann le feabhas a chur ar idir-inoibritheacht idir larchórais an Aontais le haghaidh teorainneacha agus slándála, lena náirítear riachtanas, féidearthacht theicniúil agus comhréireacht na gcóras sin agus na himpleachtaí a bheadh ag gabháil leo ó thaobh cosaint sonraí de. Foilsíodh tuarascáil chríochnaitheach an tsainghrúpa ardleibhéil i mí na Bealtaine 2017. Leagadh amach sa tuarascáil sin réimse moltaí chun córais faisnéise an Aontais agus idir-inoibritheacht na gcóras sin a neartú agus a fhorbairt. Ghlac Gníomhaireacht an Aontais Eorpaigh um Chearta Bunúsacha, an Maoirseoir Eorpach ar Chosaint Sonraí agus Comhordaitheoir Frithsceimhlitheoireachta an Aontais Eorpaigh páirt in obair an tsainghrúpa. Chuir siad ar fad ráitis tacaíochta isteach, cé gur admhaigh siad gur ghá aghaidh a thabhairt ar shaincheisteanna eile i dtaca le cearta bunúsacha agus cosaint sonraí agus dul chun cinn á dhéanamh. Bhí ionadaithe Rúnaíocht Choiste Pharlaimint na hEorpa um Shaoirsí Sibhialta, um Cheartas agus um Ghnóthaí Baile agus Ardrúnaíocht na Comhairle i láthair mar bhreathnóirí. Ba é conclúid an tsainghrúpa ardleibhéil gur ghá agus gurbh indéanta go teicniúil féachaint le réitigh phraiticiúla a fháil maidir le hidir-inoibritheacht agus go bhféadfadh na réitigh sin, i bprionsabal, gnóthachain oibríochtúla a sholáthar, agus san am céanna go bhféadfaí iad a shuí i gcomhréir le ceanglais cosanta sonraí. Ar bhonn thuarascáil agus mholtaí an tsainghrúpa, leag an Coimisiún cur chuige nua i leith bainistiú sonraí amach sa Seachtú tuarascáil ar dhul chun cinn i dtreo aontas slándála éifeachtach dílis, cur chuige nua i leith bainistiú sonraí i dtaca le teorainneacha, slándáil agus bainistiú imirce, ina mbeadh córais faisnéise láraithe uile an Aontais um shlándáil, teorainneacha agus bainistiú imirce idir-inoibritheach agus ina mbeidís á bhfeidhmiú le lánurraim do na cearta bunúsacha. D’fhógair an Coimisiún go raibh sé ar intinn aige obair a dhéanamh chun tairseach cuardaigh Eorpach a chruthú ionas go bhféadfaí na córais ábhartha uile de chuid an Aontais a chuardach san am céanna sa réimse slándála, teorainneacha agus bainistithe imirce, agus rialacha níos cuíchóirithe a leagan síos maidir le rochtain chun críocha fhorfheidhmiú an dlí, agus seirbhís chomhroinnte meaitseála sonraí bithmhéadracha a fhorbairt (a bhféadfadh feidhmiúlacht na brataí amais a bheith aici) mar aon le stóras coiteann sonraí céannachta le haghaidh na gcóras sin. D’fhógair sé go raibh sé ar intinn aige togra reachtach maidir le hidir-inoibritheacht a thíolacadh a luaithe is féidir. Athdhearbhaíodh i gconclúidí na Comhairle Eorpaí ó mhí an Mheithimh 2017 gur gá beart a dhéanamh. Ar bhonn na gconclúidí a ghlac an Chomhairle Ceartais agus Gnóthaí Baile i mí an Mheithimh 2017, d’iarr an Chomhairle Eorpach ar an gCoimisiún dréachtreachtaíocht a ullmhú, a luaithe ab fhéidir, chun na moltaí a rinne an sainghrúpa ardleibhéil a achtú. Is freagairt é an tionscnamh seo ar ghlao na Comhairle ar chreat cuimsitheach le haghaidh rochtain údarás forfheidhmithe dlí ar na bunachair sonraí éagsúla i réimse an cheartais agus na ngnóthaí baile, d’fhonn cur le simpliú, le comhsheasmhacht agus le héifeachtacht riachtanas oibríochtúil agus chun cur leis an aird a thugtar orthu. Chun na hiarrachtaí atá á ndéanamh lena áirithiú go mbeidh sochaí an Aontais níos sláine, le lánurraim do na cearta bunúsacha san am céanna, d’fhógair an Coimisiún, i gcomhthéacs an Chláir Oibre le haghaidh 2018, togra maidir le hidir-inoibritheacht córas faisnéise a bheidh le tíolacadh faoi dheireadh 2017. •Cuspóirí an togra Eascraíonn cuspóirí ginearálta an tionscnaimh seo as na spriocanna conradhbhunaithe a bhaineann le bainistiú theorainneacha seachtracha limistéar Schengen a fheabhsú agus le cur le slándáil inmheánach an Aontais Eorpaigh. Eascraíonn siad freisin as cinntí beartais a rinne an Coimisiún agus as conclúidí ábhartha de chuid na Comhairle (Eorpaí). Déantar na cuspóirí sin a mhionléiriú sa Chlár Oibre Eorpach maidir leis an Imirce agus i dteachtaireachtaí dá éis sin, mar shampla an Teachtaireacht chun Schengen a chaomhnú agus a neartú, an Clár Oibre Eorpach maidir leis an tSlándáil agus obair an Choimisiúin agus na tuarascálacha ar dhul chun cinn dá chuid i dtreo aontas slándála éifeachtach dílis. Cé go bhfuil cuspóirí an togra seo bunaithe go háirithe ar an Teachtaireacht ó mhí Aibreáin 2016 agus ar thorthaí an tsainghrúpa ardleibhéil, tá siad nasctha go dlúth lena bhfuil thuas. Is iad seo a leanas cuspóirí sonracha an togra seo: (1)a áirithiú go mbeidh rochtain thapa, rianúil, chórasach agus rialaithe ag úsáideoirí deiridh, go háirithe gardaí teorann, oifigigh forfheidhmithe dlí, oifigigh inimirce agus údaráis bhreithiúnacha, ar an bhfaisnéis atá de dhíth orthu chun a gcuid cúraimí a dhéanamh; (2)réiteach a sholáthar chun an iliomad céannachtaí a bhrath atá nasctha leis an tacar céanna sonraí bithmhéadracha agus dhá chuspóir ag baint leis sin, is iad sin ceart-sainaithint daoine bona fide a áirithiú agus calaois chéannachta a chomhrac; (3)seiceálacha céannachta ar náisiúnaigh tríú tír a éascú d’údaráis phóilíneachta ar chríoch Ballstáit; agus (4)rochtain údarás forfheidhmithe dlí ar chórais faisnéise nach ndéantar an dlí a fhorfheidhmiú leo a éascú agus a chuíchóiriú ar leibhéal an Aontais, i gcás inar gá chun coireacht thromchúiseach agus sceimhlitheoireacht a chosc, a imscrúdú, a bhrath nó a ionchúiseamh.

I dteannta na bpríomhchuspóirí oibríochtúla sin, beidh an togra seo ina chúnamh freisin maidir leis an méid seo a leanas: ·cur chun feidhme teicniúil agus oibríochtúil córas faisnéise atá ann cheana agus a bheidh ann amach anseo a éascú do na Ballstáit; ·na coinníollacha slándála sonraí agus cosanta sonraí lena rialaítear na córais ábhartha a neartú agus a chuíchóiriú; agus ·ceanglais cáilíochta sonraí na gcóras ábhartha a fheabhsú agus a chomhchuibhiú. Ar deireadh, cuirtear forálacha san áireamh sa togra seo maidir leis an bhformáid uilíoch teachtaireachta a bhunú agus a rialáil mar chaighdeán de chuid an Aontais chun córais faisnéise a fhorbairt i réimse an cheartais agus na ngnóthaí baile agus chun lárstóras um thuairisciú agus staidrimh a bhunú. •Raon feidhme an togra Mar aon leis an gcomhthogra a tíolacadh an lá céanna, dírítear sa togra seo maidir le hidir-inoibritheacht ar chórais faisnéise an Aontais Eorpaigh um shlándáil, teorainneacha agus bainistiú imirce a oibrítear ar leibhéal lárnach, a bhfuil trí cinn díobh i bhfeidhm cheana, a bhfuil ceann amháin acu ar tí a fhorbartha, agus a bhfuil dhá cheann eile ag céim na dtograí atá faoi chaibidil ag na comhreachtóirí faoi láthair. Tá a chuid cuspóirí, críoch, bunús dlí, rialacha, grúpaí úsáideoirí agus comhthéacs institiúide féin ag gach córas. Seo a leanas na trí chóras faisnéise láraithe atá i bhfeidhm go nuige seo: ·Córas Faisnéise Schengen (SIS) ina bhfuil raon leathan foláireamh i dtaca le daoine (a bhaineann le diúltú dul isteach nó fanachta, barántas gabhála de chuid an Aontais, daoine atá ar iarraidh, cúnamh i gcás nós imeachta breithiúnach, seiceálacha discréideacha agus sonracha) agus i dtaca le hábhair (doiciméid taistil nó céannachta a cailleadh, a goideadh nó atá neamhbhailí); ·Eurodac, córas ina bhfuil sonraí méarlorg iarrthóirí tearmainn agus náisiúnach tríú tír a thrasnaigh na teorainneacha seachtracha go neamhrialta nó atá ag fanacht go neamhdhleathach i mBallstát; agus ·an Córas Faisnéise Víosaí (VIS) ina bhfuil sonraí faoi víosaí gearrfhanachta. I dteannta na gcóras sin atá ann cheana, mhol an Coimisiún in 2016-2017 trí chóras faisnéise láraithe nua don Aontas: ·an córas dul isteach/imeachta (EES): táthar tar éis teacht ar chomhaontú maidir le bunús dlí an chórais seo. Cuirfear in ionad an chórais atá ann maidir le pasanna a stampáil de láimh é agus déanfar na nithe seo a leanas a chlárú go leictreonach i dtaca le náisiúnaigh tríú tír a thabharfaidh cuairt ar limistéar Schengen ar feadh tréimhse gearrfhanachta: an t-ainm, an cineál doiciméid taistil, sonraí bithmhéadracha agus an dáta agus an t-am a mbeidh siad ag dul isteach agus ag imeacht; ·Córas an Aontais Eorpaigh um Fhaisnéis agus Údarú Taistil (ETIAS): córas atá beartaithe a bheadh ina chóras uathoibrithe den chuid is mó, a luaithe a ghlacfaí é, trína bhféadfaí faisnéis a bhailiú agus a fhíorú, faisnéis a thíolacfadh náisiúnaigh tríú tír atá díolmhaithe ó cheanglas víosa sula dtaistealóidís chuig limistéar Schengen; agus ·an Córas Faisnéise Eorpach um Thaifid Choiriúla do náisiúnaigh tríú tír (an córas ECRIS-TCN): córas atá beartaithe a bheadh ina chóras leictreonach chun faisnéis a mhalartú faoi chiontuithe a bheadh tugtha roimhe sin ag cúirteanna coiriúla san Aontas i gcoinne náisiúnaigh tríú tír. Tá na sé chóras sin ag teacht le chéile agus — cé is moite de Chóras Faisnéise Schengen (SIS) — tá siad dírithe go heisiach ar náisiúnaigh tríú tír. Tugtar tacaíocht do na húdaráis náisiúnta trí mheán na gcóras sin chun teorainneacha, cúrsaí imirce, próiseáil víosaí agus cúrsaí tearmainn a bhainistiú, agus chun coireacht agus sceimhlitheoireacht a chomhrac. Baineann an comhrac i gcoinne coireachta agus sceimhlitheoireachta le SIS go háirithe, atá ar an uirlis is mó úsáid i láthair na huaire chun faisnéis i dtaca le forfheidhmiú an dlí a chomhroinnt. I dteannta na gcóras faisnéise sin, a bhainistítear go lárnach ar leibhéal an Aontais, áirítear i raon feidhme an togra seo bunachar sonraí Interpol ina bhfuil faisnéis faoi dhoiciméid taistil a cailleadh agus a goideadh, bunachar a dhéantar a chuardach go córasach, de bhun fhorálacha Chód Teorainneacha Schengen, ag teorainneacha seachtracha an Aontais, agus bunachar sonraí Interpol um dhoiciméid taistil a bhaineann le fógraí. Cumhdaítear sonraí Europol faoina raon feidhme freisin, a mhéid is ábhartha chun an córas ETIAS atá beartaithe a fheidhmiú agus chun cúnamh a thabhairt do na Ballstáit agus sonraí faoi choireacht thromchúiseach agus sceimhlitheoireacht á gcuardach. Ní thagann córais faisnéise náisiúnta agus córais faisnéise dhíláraithe an Aontais faoi raon feidhme an tionscnaimh seo. Ar choinníoll go léireofar gur gá sin, féadfar córais dhíláraithe amhail na córais a oibrítear faoi chreat Prüm, faoin Treoir maidir le Taifead Ainmneacha Paisinéirí agus faoin Treoir maidir le Réamhfhaisnéis faoi Phaisinéirí a cheangal tráth is faide anonn le ceann amháin nó níos mó de na comhpháirteanna atá beartaithe faoin tionscnamh seo.

Chun idirdhealú a dhéanamh idir na hábhair ar forbairt ar acquis Schengen iad maidir le teorainneacha agus víosaí, ar lámh amháin, agus córais eile a bhaineann le acquis Schengen maidir le comhar póilíneachta nó nach bhfuil baint acu le acquis Schengen ar an lámh eile, pléitear sa togra seo le rochtain ar an gCóras Faisnéise Víosaí, ar Chóras Faisnéise Schengen arna rialáil faoi láthair ag Rialachán (CE) Uimh. 1987/2006, ar an gcóras dul isteach agus imeachta agus ar Chóras an Aontais Eorpaigh um Fhaisnéis agus Údarú Taistil. •Na comhpháirteanna teicniúla is gá chun idir-inoibritheacht a bhaint amach Chun cuspóirí an togra seo a bhaint amach, ní mór ceithre chomhpháirt idir-inoibritheachta a leagan síos: ·Tairseach cuardaigh Eorpach ·Seirbhís chomhroinnte meaitseála sonraí bithmhéadracha ·Stóras coiteann sonraí céannachta ·Brathadóir ilchéannachtaí Cuirtear síos go mion ar gach ceann de na comhpháirteanna sin sa doiciméad inmheánach oibre de chuid an Choimisiúin maidir leis an measúnú tionchair a ghabhann leis an togra seo. Is é seo an réiteach idir-inoibritheachta a thagann as na ceithre chomhpháirt sin: Is féidir achoimre a dhéanamh ar chuspóirí agus feidhmiú na gceithre chomhpháirt sin mar seo a leanas: (1) Is í an tairseach cuardaigh Eorpach an chomhpháirt trína bhféadfaí iliomad córas a chuardach san am céanna (SIS Láir, Eurodac, VIS, an córas EES a bheidh ann amach anseo, an córas ETIAS atá beartaithe maille leis an gcóras ECRIS-TCN atá beartaithe, mar aon leis na córais ábhartha de chuid Interpol agus Europol) agus úsáid á baint as sonraí céannachta (idir shonraí beathaisnéiseacha agus sonraí bithmhéadracha). Dhéanfaí deimhin de leis an tairseach sin go mbeadh rochtain thapa, rianúil, éifeachtúil, chórasach agus rialaithe ag úsáideoirí chórais faisnéise an Aontais ar an bhfaisnéis uile atá de dhíth uathu chun a gcuid cúraimí a chomhlíonadh. Ach cuardach a dhéanamh sa tairseach cuardaigh Eorpach, gheobhadh an t-úsáideoir faisnéis faoi cheann cúpla soicind ó na córais éagsúla a bhfuil rochtain dlí aige orthu. Ag brath ar chuspóir an chuardaigh, agus na cearta rochtana comhfhreagracha, thabharfaí cumraíochtaí sonracha don tairseach cuardaigh Eorpach. Ní dhéanann an tairseach cuardaigh Eorpach aon sonraí nua a phróiseáil ná aon sonraí a stóráil; ghníomhódh sí mar fhuinneog aonair nó “bróicéir teachtaireachtaí” chun lárchórais éagsúla a chuardach agus an fhaisnéis atá riachtanach a aisghabháil go rianúil, agus ghníomhódh sí amhlaidh le lánurraim do na ceanglais maidir le rialú rochtana agus cosaint sonraí a bhaineann leis na córais fholuiteacha. Is fearr a d’fhéadfaí úsáid cheart údaraithe a bhaint as gach ceann de na córais faisnéise de chuid an Aontais atá ann cheana a bhuí leis an tairseach cuardaigh Eorpach agus d’fhágfadh sin go mbeadh na Ballstáit in ann na córais a cheadú agus a úsáid go héasca ar bheagán costas, i gcomhréir leis na hionstraimí dlí lena rialaítear na córais sin. (2) Tríd an tseirbhís chomhroinnte meaitseála sonraí bithmhéadracha, bheifí in ann sonraí bithmhéadracha a chuardach agus a chur i gcomparáid le chéile (méarloirg agus íomhánna den aghaidh) ó lárchórais éagsúla (go háirithe, SIS, Eurodac, VIS, an córas EES a bheidh ann amach anseo agus an córas ECRIS-TCN atá beartaithe). Ós rud é nach mbeidh sonraí bithmhéadracha sa chóras ETIAS atá beartaithe, ní bheadh sé nasctha leis an tseirbhís chomhroinnte meaitseála sonraí bithmhéadracha. Ós rud é go bhfuil inneall cuardaigh tiomnaithe dílsithe le haghaidh sonraí bithmhéadracha ag gach lárchóras atá ann cheana (SIS, Eurodac, VIS), sholáthródh seirbhís chomhroinnte meaitseála sonraí bithmhéadracha ardán coiteann ina ndéanfaí na sonraí a chuardach agus a chur i gcomparáid le chéile san am céanna. Ba shuntasach na tairbhí a bhainfeadh leis an tseirbhís chomhroinnte meaitseála sonraí bithmhéadracha ó thaobh slándála, costais, caomhnú agus oibriú de trí dhul ar iontaoibh comhpháirt theicneolaíoch uathúil amháin seachas cúig chomhpháirt éagsúla. Ba sna córais fholuiteacha, agus sna córais sin amháin, a choinneofaí na sonraí bithmhéadracha (méarloirg agus íomhánna den aghaidh). Chruthódh an tseirbhís chomhroinnte meaitseála sonraí bithmhéadracha léiriú matamaiticiúil ar na samplaí bithmhéadracha (teimpléad), agus choinneofaí sa tseirbhís é, ach gheofaí réidh leis na sonraí féin; leanfaí de bheith á stóráil, dá bhrí sin, aon uair amháin i suíomh amháin. Bheadh ról lárnach ag an tseirbhís chomhroinnte meaitseála sonraí bithmhéadracha chun naisc a bhrath idir tacair sonraí agus céannachtaí éagsúla a mbeadh seilbh glactha ag an duine céanna orthu i lárchórais éagsúla. Murarbh ann do sheirbhís chomhroinnte meaitseála sonraí bithmhéadracha, ní bheadh aon cheann de na trí chomhpháirt eile in ann feidhmiú. Bheadh an stóras coiteann sonraí céannachta ina chomhpháirt chomhroinnte chun sonraí beathaisnéiseacha agus sonraí bithmhéadracha céannachta a stóráil a bhaineann le náisiúnaigh tríú tír a dhéanfaí a thaifeadadh in Eurodac, VIS, sa chóras EES a bheidh ann amach anseo, sa chóras ETIAS atá beartaithe agus sa chóras ECRIS-TCN atá beartaithe. Dhéanfaí sonraí bithmhéadracha maidir le daoine sonracha a thaifeadadh i ngach ceann de na cúig lárchóras sin ar chúiseanna sonracha. Ní thiocfadh aon athrú air sin. Dhéanfaí na sonraí céannachta ábhartha a stóráil sa stóras coiteann sonraí céannachta ach bheadh baint acu go fóill féin leis na córais fholuiteacha ábhartha ina mbeadh na sonraí sin taifeadta.

Ní bheadh sonraí SIS sa stóras coiteann sonraí céannachta. D’fhágfadh ailtireacht theicniúil chasta SIS ina mbeadh cóipeanna náisiúnta, cóipeanna náisiúnta páirteacha agus ina bhféadfadh córais meaitseála sonraí bithmhéadracha náisiúnta a bheith, go mbeadh an stóras coiteann sonraí céannachta chomh casta sin go mb’fhéidir nach mbeadh sé inmharthana ó thaobh cúrsaí teicniúla agus airgeadais de a thuilleadh. Is é príomhchuspóir an stórais choitinn sonraí céannachta sainaithint bheathaisnéiseach náisiúnaigh tríú tír a éascú. Chuirfeadh sé dlús leis na hoibríochtaí agus feabhas ar éifeachtúlacht agus ar bharainneacht scála. Is gá an stóras coiteann sonraí céannachta a bhunú chun seiceálacha céannachta éifeachtacha a dhéanamh ar náisiúnaigh tríú tír, lena náirítear ar chríoch Ballstáit. Ina theannta sin, trí “fheidhmiúlacht na brataí amais” a chur leis an stóras coiteann sonraí céannachta, d’fhéadfaí a sheiceáil an ann (nó nach ann) do shonraí in aon cheann de na córais atá cumhdaithe ag an stóras coiteann sonraí céannachta trí fhógra simplí amais/gan amas. Ar an dóigh sin, bheadh an stóras coiteann sonraí céannachta ina chuidiú chun rochtain údarás forfheidhmithe dlí ar chórais nach ndéantar an dlí a fhorfheidhmiú leo a chuíchóiriú, agus coimirce cosanta sonraí á cothabháil ar ardleibhéal (féach an roinn thíos faoin gcur chuige dhá chéim maidir le rochtain chun críocha fhorfheidhmiú an dlí). I measc na gcúig chóras a bheadh á gcumhdach ag an stóras coiteann sonraí céannachta, ag an gcóras EES a bheidh ann, ag an gcóras ETIAS atá beartaithe agus ag an gcóras ECRIS-TCN atá beartaithe, tá córais nua is gá a fhorbairt go fóill. Níl sonraí beathaisnéiseacha sa chóras Eurodac atá i bhfeidhm faoi láthair; áireofar na sonraí sin a luaithe a ghlacfar an bunús dlí nua do Eurodac. Níl sonraí beathaisnéiseacha sa chóras VIS atá i bhfeidhm faoi láthair, ach is gá an córas sin a uasghrádú chun go mbeifear in ann na hidirghníomhaíochtaí riachtanacha a dhéanamh idir VIS agus an córas EES a bheidh ann amach anseo. Dá bhrí sin, ba mhaith an tráth an stóras coiteann sonraí céannachta a chruthú. Ní dhéanfaí dúbláil ar bith ar na sonraí atá ann cheana. Ar bhonn teicniúil, dhéanfaí an stóras coiteann sonraí céannachta a fhorbairt bunaithe ar thairseach EES/ETIAS. (4) Sheiceálfadh an brathadóir ilchéannachtaí cibé acu an ann nó nach ann do na sonraí céannachta arna gcuardach i mbreis is ceann amháin de na córais atá nasctha leis. Cumhdaíonn an brathadóir ilchéannachtaí na córais a stórálann sonraí céannachta sa stóras coiteann sonraí céannachta (Eurodac, VIS, an córas EES a bheidh ann amach anseo, an córas ETIAS atá beartaithe agus an córas ECRIS-TCN atá beartaithe) agus in SIS. Bheadh an brathadóir ilchéannachtaí in ann an iliomad céannachtaí atá nasctha leis an tacar céanna sonraí bithmhéadracha a bhrath, agus dhá chuspóir aige sin, is iad sin ceart-sainaithint daoine bona fide a áirithiú agus calaois chéannachta a chomhrac; Bheifí in ann a shuí leis an mbrathadóir ilchéannachtaí go mbaineann ainmneacha éagsúla leis an gcéannacht chéanna. Is forbairt riachtanach é chun aghaidh a thabhairt go héifeachtach ar úsáid chalaoiseach céannachtaí, ar sárú tromchúiseach ar an tslándáil é sin. Ní léireodh an brathadóir ilchéannachtaí ach na taifid bheathaisnéiseacha chéannachta sin a bhfuil nasc acu i lárchórais éagsúla. Dhéanfaí na naisc sin a bhrath tríd an tseirbhís chomhroinnte meaitseála sonraí bithmhéadracha a úsáid ar bhonn sonraí bithmhéadracha agus ba ghá don údarás a mbeadh na sonraí taifeadta aige sa chóras faisnéise ba chúis le cruthú an naisc iad a dheimhniú nó a dhiúltú. Chun cúnamh a thabhairt d’úsáideoirí údaraithe an bhrathadóra ilchéannachtaí leis an gcúram seo, ba ghá don chóras na naisc shainaitheanta a aicmiú i gceithre chatagóir: ·Nasc buí – céannachtaí beathaisnéiseacha éagsúla a d’fhéadfadh a bheith ag baint leis an duine céanna ·Nasc bán – deimhniú go mbaineann na céannachtaí beathaisnéiseacha éagsúla leis an duine bona fide céanna ·Nasc uaine – deimhniú go ráiníonn an chéannacht bheathaisnéiseach chéanna a bheith ag daoine bona fide éagsúla · Nasc dearg – amhras go bhfuil céannachtaí beathaisnéiseacha éagsúla á núsáid go neamhdhleathach ag an duine céanna. Cuirtear síos sa togra seo ar na nósanna imeachta a chuirfí i bhfeidhm le déileáil leis na catagóirí éagsúla sin. Ba cheart céannacht daoine bona fide lena mbaineann a shoiléiriú a luaithe is féidir tríd an nasc buí a thiontú ina nasc uaine nó ina nasc bán deimhnithe lena áirithiú nach gcuirfí as d’aon duine gan chúis. Ar an lámh eile, i gcás ina ndeimhneofaí nasc dearg nó athrú ó nasc buí go nasc dearg mar thoradh ar an measúnú, ba ghá beart iomchuí a dhéanamh. • An cur chuige dhá chéim maidir le rochtain chun críocha fhorfheidhmiú an dlí mar a fhoráiltear leis an stóras coiteann sonraí céannachta Is é an sainmhíniú atá ar fhorfheidhmiú an dlí cuspóir tánaisteach nó coimhdeach atá ag Eurodac, ag VIS, ag an gcóras EES a bheidh ann amach anseo agus ag an gcóras ETIAS atá beartaithe. Dá bharr sin, cuirtear srian leis an bhféidearthacht a bhaineann le rochtain a fháil ar shonraí atá stóráilte sna córais sin chun críche fhorfheidhmiú an dlí. Is féidir le húdaráis forfheidhmithe dlí na córais sin nach ndéantar an dlí a fhorfheidhmiú leo a cheadú go díreach chun na gcríoch seo a leanas agus chun na gcríoch seo amháin: sceimhlitheoireacht agus cionta coiriúla tromchúiseacha eile a chosc, a imscrúdú, a bhrath nó a ionchúiseamh. Thairis sin, déantar na córais ábhartha a rialáil le coinníollacha rochtana agus coimircí éagsúla agus d’fhéadfadh sé go gcuirfí bac ar a thapúla a bhainfeadh na húdaráis sin úsáid dhlisteanach as na córais de dheasca roinnt de na rialacha sin atá ann faoi láthair. Tríd is tríd, mar gheall ar an bprionsabal a bhaineann le réamhchuardach, cuirtear teorainn le féidearthacht údarás na mBallstát na córais a cheadú chun críocha fhorfheidhmiú an dlí a bhfuil údar maith leo agus d’fhéadfadh sé, dá bhrí sin, nach mbeadh faisnéis riachtanach á nochtadh dá bharr sin. Ina Theachtaireacht ó mhí Aibreáin 2016, d’admhaigh an Coimisiún gur gá barr feabhais a chur ar na huirlisí atá ann chun críocha fhorfheidhmiú an dlí, agus ceanglais cosanta sonraí á nurramú san am céanna. Dheimhnigh agus d’athdhearbhaigh na Ballstáit agus gníomhaireachtaí ábhartha, faoi chuimsiú an tsainghrúpa ardleibhéil, gur gá sin. I bhfianaise an méid atá thuas, tríd an stóras coiteann sonraí céannachta a chruthú ina mbeadh “feidhmiúlacht na brataí amais” mar a thugtar air, tugtar féidearthacht isteach sa togra chun rochtain a fháil ar EES, VIS, ETIAS agus Eurodac trí úsáid a bhaint as cur chuige dhá chéim i leith sonraí a cheadú. D’ainneoin an chur chuige sin, is cuspóir coimhdeach, agus cuspóir coimhdeach amháin, de chuid na gcóras seo forfheidhmiú an dlí agus, mar sin, is gá d’údaráis forfheidhmithe dlí déanamh de réir rialacha dochta rochtana. Ar an gcéad dul síos, dhéanfadh oifigeach forfheidhmithe dlí cuardach ar shonraí duine ar leith ag baint úsáid as sonraí céannachta, doiciméad taistil nó sonraí bithmhéadracha an duine le seiceáil an bhfuil faisnéis faoin duine sin stóráilte sa stóras coiteann sonraí céannachta. Dá mba ann do shonraí den sórt sin, gheobhadh an t-oifigeach freagra ina léireofaí an córas nó na córais faisnéise de chuid an Aontais ina bhfuil sonraí faoin duine sin (an bhratach amais). Ní bheadh rochtain iarbhír ag an oifigeach ar aon sonraí in aon cheann de na córais fholuiteacha. Ar an dara dul síos, d’fhéadfadh an t-oifigeach féin rochtain a iarraidh ar gach córas a léiríodh gur córas é ina bhfuil sonraí chun an comhad iomlán faoin duine ar a ndearnadh cuardach a fháil, i gcomhréir leis na rialacha agus na nósanna imeachta atá ann cheana arna mbunú ag gach córas lena mbaineann. Bheadh an rochtain sin faoi réir údarú a fháil roimh ré ó údarás ainmnithe agus bheadh aitheantas úsáideora ar leith agus logálaí de dhíth go fóill féin. Bheadh breisluach ag baint leis an gcur chuige nua sin d’údaráis forfheidhmithe dlí freisin mar gheall ar na naisc a d’fhéadfadh a bheith sa bhrathadóir ilchéannachtaí. Bheadh an brathadóir ilchéannachtaí ina chuidiú ag an stóras coiteann sonraí céannachta freisin chun naisc atá ann cheana a shainaithint, rud a d’fhágfadh gur chuardach ní ba chruinne fós é. Bheadh an brathadóir ilchéannachtaí in ann a léiriú an aithnítear an duine faoi chéannachtaí éagsúla i gcórais faisnéise éagsúla.

Is fiú an cur chuige dhá chéim i leith sonraí a cheadú go háirithe i gcásanna nach fios cé hé amhrastach, déantóir nó íospartach ciona sceimhlitheoireachta nó ciona choiriúil thromchúisigh eile. Sna cásanna sin, go deimhin, bheifí in ann a bhuí leis an stóras coiteann sonraí céannachta an córas faisnéise ina naithnítear an duine a shainaithint ach cuardach amháin a dhéanamh. Ar an gcaoi sin, ní bheadh feidhm a thuilleadh leis na coinníollacha atá ann cheana maidir le réamhchuardach a dhéanamh sna bunachair sonraí náisiúnta ná le réamhchuardach a sheoladh i gcóras uathoibrithe um shainaithint méarlorg de chuid na mBallstát eile faoi Chinneadh 2008/615/CGB (“seiceáil Prüm”). Ní thiocfadh an cur chuige dhá chéim nua i leith ceadú i bhfeidhm go dtí go mbeadh na comhpháirteanna idir-inoibritheachta is gá oibríochtúil ina niomláine. •Gnéithe breise den togra seo le tacú leis na comhpháirteanna idir-inoibritheachta (1) I dteannta na gcomhpháirteanna thuas, cuirtear san áireamh sa dréacht-Rialachán seo freisin an moladh chun lárstóras um thuairisciú agus staidreamh a bhunú. Tá gá leis an stóras sin le go bhféadfaí tuarascálacha ina bhfuil sonraí staidrimh (anaithnide) a chur le chéile agus a chomhroinnt chun críocha beartais, cáilíocht sonraí agus chun críocha oibríochtúla. An cleachtas atá anois ann i leith sonraí staidrimh a bhailiú nach mbaineann ach leis na córais faisnéise aonair, is díobhálach an cleachtas é do shlándáil agus feidhmiú sonraí agus ní féidir sonraí ó chórais éagsúla a chur i gcomhchoibhneas le chéile dá bharr sin. Bheadh an lárstóras um thuairisciú agus staidreamh ina stóras tiomnaithe ar leith le haghaidh staidreamh anaithnid arna bhaint astu seo a leanas: SIS, VIS, Eurodac, an córas EES a bheidh ann amach anseo, an córas ETIAS atá beartaithe, an córas ECRIS-TCN atá beartaithe, an stóras coiteann sonraí céannachta, an brathadóir ilchéannachtaí agus an tseirbhís chomhroinnte meaitseála sonraí bithmhéadracha. Bheadh na Ballstáit, an Coimisiún (Eurostat san áireamh) agus gníomhaireachtaí de chuid an Aontais in ann tuarascálacha a chomhroinnt go slán a bhuí leis an stóras (arna rialáil ag na hionstraimí dlí ábhartha). Dá ndéanfaí lárstóras amháin seachas stórais ar leith a fhorbairt le haghaidh gach córais, bheadh costas ní ba lú ann, dá bhrí sin, agus ní bheadh an dua céanna ag baint lena bhunú, lena oibriú agus lena choimeád ar bun. Chuirfí le leibhéal slándála na sonraí freisin mar dhéanfaí na sonraí a stóráil agus rialú rochtana a bhainistiú i stóras amháin. (2) Ina theannta sin, moltar sa dréacht-Rialachán seo formáid uilíoch teachtaireachta a bhunú mar an caighdeán a d’úsáidfí ar leibhéal an Aontais chun idirghníomhaíochtaí a chur bun idir an iliomad córas go hidir-inoibritheach, lena náirítear na córais a fhorbraíonn agus a bhainistíonn eu-LISA. Mholfaí do Europol agus Interpol an caighdeán a úsáid freisin. Tugann an fhormáid uilíoch teachtaireachta teanga theicniúil aontaithe choiteann isteach le cur síos a dhéanamh ar eilimintí sonraí agus lena nascadh, go háirithe na heilimintí sin a bhaineann le daoine agus doiciméid (taistil). Trí úsáid a bhaint as an bhformáid uilíoch teachtaireachta agus córais faisnéise nua á bhforbairt, cinntítear comhtháthú agus idir-inoibritheacht na gcóras le córais eile, go háirithe do na Ballstáit ar gá dóibh comhéadain a thiomsú chun cumarsáid a dhéanamh leis na córais nua sin. Ina leith sin, is féidir a mheas gur réamhchoinníoll riachtanach é úsáid éigeantach na formáide uilíche teachtaireachta agus córais nua á bhforbairt, chun na comhpháirteanna idir-inoibritheachta arna mbeartú leis an Rialachán seo a thabhairt isteach. Tá struchtúr rialachais iomchuí beartaithe chun a áirithiú go ndéanfar caighdeán na formáide uilíche teachtaireachta a rolladh amach ina iomláine ar fud an Aontais. Is é an Coimisiún a bheadh freagrach as caighdeán na formáide uilíche teachtaireachta a bhunú agus a fhorbairt, faoi chuimsiú nós imeachta scrúdúcháin arna leagan síos leis na Ballstáit. Bheadh baint freisin ag gníomhaireachtaí de chuid an Aontais sna stáit chomhlachaithe i limistéar Schengen agus comhlachtaí idirnáisiúnta atá rannpháirteach i dtionscadail i dtaca leis an bhformáid uilíoch teachtaireachta (amhail eu-LISA, Europol agus Interpol). Tá ról ríthábhachtach ag an struchtúr rialachais atá beartaithe don fhormáid uilíoch teachtaireachta chun an caighdeán a fhorbairt agus a leathnú amach agus chun deimhin a dhéanamh de go mbainfear an úsáid agus an fheidhm is mó as. (3) Thairis sin, sa dréacht-Rialachán seo tugtar isteach coincheapa a bhaineann le sásraí uathoibrithe um rialú cáilíochta sonraí agus le táscairí cáilíochta coiteanna, agus léirítear gur gá do na Ballstáit an leibhéal is airde cáilíochta sonraí a áirithiú agus sonraí á gcur isteach sna córais agus iad á núsáid. Mura mbeadh na sonraí ar an gcáilíocht is airde, d’fhéadfadh impleachtaí a bheith aige sin ní hamháin toisc nach mbeifí in ann daoine a mbeifí sa tóir orthu a shainaithint ach toisc go mbeadh difear á dhéanamh do chearta bunúsacha daoine neamhurchóideacha freisin. D’fhéadfadh rialacha maidir le bailíochtú uathoibríoch a bheith ina gcuidiú chun fadhbanna a d’fhéadfadh teacht as sonraí a bheith á nionchur go mícheart ag oibreoirí daonna a shárú. Bheadh sé mar sprioc ag na rialacha sin sonraí a chuirtear isteach agus a bhfuil an chuma orthu gur sonraí míchearta nó neamhréireacha iad a shainaithint go huathoibríoch ionas go bhféadfadh an Ballstát as a dtagann siad na sonraí a fhíorú agus na bearta ceartaitheacha is gá a dhéanamh. Ina theannta sin, chuirfeadh eu-LISA tuarascálacha rialta cáilíochta sonraí ar fáil. •Iarmhairtí d’ionstraimí dlí eile Mar aon lena chomhthogra, tugtar isteach athruithe nua leis an dréacht-Rialachán seo a mbeidh leasuithe le déanamh ar ionstraimí dlí eile dá mbarr: ·Rialachán (AE) Uimh. 2016/399 (Cód Teorainneacha Schengen) ·Rialachán (AE) 2017/2226 (Rialachán EES) ·Rialachán (CE) Uimh. 767/2008 (Rialachán VIS) ·Cinneadh 2004/512/CE ón gComhairle (Cinneadh VIS) ·Cinneadh 2008/633/CGB ón gComhairle (Cinneadh VIS/an Cinneadh maidir le rochtain chun críocha fhorfheidhmiú an dlí) ·[Rialachán ETIAS] ·[Rialachán Eurodac] ·[Rialacháin SIS]

·[Rialachán ECRIS-TCN, lena náirítear forálacha comhfhreagracha Rialachán (AE) 2016/1624 (an Rialachán maidir leis an nGarda Teorann agus Cósta Eorpach)] · [Rialachán eu-LISA] Cuirtear san áireamh sa togra seo agus ina chomhthogra forálacha mionsonraithe maidir leis na hathruithe is gá a dhéanamh ar na hionstraimí dlí ar téacsanna cobhsaí iad faoi láthair, san fhoirm arna glacadh ag na comhreachtóirí: Cód Teorainneacha Schengen, Rialachán EES, Rialachán VIS, Cinneadh 2008/633/CGB ón gComhairle agus Cinneadh 2004/512/CE ón gComhairle. Tá na hionstraimí liostaithe eile (Rialacháin ETIAS, Eurodac, SIS, ECRIS-TCN, eu-LISA) faoi chaibidil i bParlaimint na hEorpa agus sa Chomhairle i láthair na huaire. Dá bhrí sin, ní féidir na leasuithe riachtanacha a leagan amach le haghaidh na nionstraimí sin faoi láthair. Tíolacfaidh an Coimisiún na leasuithe sin le haghaidh gach ceann de na hionstraimí sin faoi cheann coicís tar éis teacht ar chomhaontú polaitiúil faoi na dréacht-Rialacháin ábhartha. Sna cásanna sin nár ghlac na comhreachtóirí ionstraimí go foirmiúil, beartaítear na hathruithe is gá a dhéanamh ar na téacsanna ar ina leith sin a d’fhormhuinigh COREPER agus an Coiste um Shaoirsí Sibhialta, um Cheartas agus um Ghnóthaí Baile comhaontú polaitiúil (is amhlaidh an cás do ETIAS), nó ar an téacs a dtángthas ar chomhaontú polaitiúil ina leith sna cruinnithe tríthaobhacha (i gcás SIS agus eu-LISA). I dtaca leis an dá chás a bhfuil an chaibidlíocht ar siúl ina leith go fóill, beartaítear na hathruithe is gá a dhéanamh ar an téacs mar atá sé an 31 Bealtaine 2018 maidir le ECRIS-TCN. Ní áirítear ar an dá thogra leasaitheacha maidir le hidir-inoibritheacht, áfach, leasuithe a bhaineann le Eurodac, bunachar sonraí na niarrthóirí tearmainn agus imirce neamhrialta san Aontas , ó tharla nár tugadh plé i gcrích ar thogra reachtach Bhealtaine 2016 chun Eurodac a neartú. Níl ailitireacht an chórais Eurodac atá ann faoi láthair oiriúnach ó thaobh na teicneolaíochta de chun a bheith ina cuid d’idir-inoibritheacht córas faisnéise ó tharla nach stóráiltear inti ach sonraí bithmhéadracha agus uimhir thagartha, ach ní stóráiltear aon sonraí pearsanta eile inti (e.g. ainm(neacha), aois, dáta breithe) lena mbeifí in ann iliomad céannachtaí atá nasctha leis an tacar céanna de shonraí bithmhéadracha a bhrath. Féachtar le togra reachtach Bhealtaine 2016 cuspóir Eurodac a leathnú chun náisiúnaigh tríú tír atá ag fanacht go neamhdhleathach i mBallstát agus iad siúd a tháinig isteach san Aontas Eorpach go neamhrialta a shainaithint. Go háirithe, foráiltear leis sonraí pearsanta a stóráil amhail ainm(neacha), aois, dáta breithe, náisiúntacht agus doiciméid chéannachta. Tá na sonraí céannachta sin ríthábhachtach chun a áirithiú gur féidir le Eurodac cuidiú le cuspóirí na hidir-inoibritheachta a ghnóthú agus le feidhmiú lena chreat teicniúil. De bharr an riachtanais sin, tá géarghá ag comhreachtóirí le comhaontú maidir leis an togra reachtach. Ar feitheamh ar chomhaontú maidir leis an togra reachtach chun Eurodac a neartú, ní fhéadfadh sonraí náisiúnach tríú tír atá ag fanacht go neamhdhleathach i mBallstát nó náisiúnach tríú tír a tháinig isteach san Aontas Eorpach go neamhrialta a bheith mar chuid d’idir-inoibritheacht chórais faisnéise an Aontais Eorpaigh. A luaithe agus a thiocfaidh na comhreachtóirí ar chomhaontú maidir leis an togra reachtach chun Eurodac a neartú, nó a luaithe agus a bheidh dul chun cinn leordhóthanach déanta acu, tíolacfaidh an Coimisiún na leasuithe ábhartha ar na tograí maidir le hidir-inoibritheacht faoi cheann dhá sheachtain. •Comhsheasmhacht le forálacha beartais atá sa réimse beartais cheana Tá an togra seo faoi chuimsiú an phróisis níos leithne a seoladh leis an Teachtaireacht ó mhí Aibreáin 2016 Stronger and Smarter Information Systems for Borders and Security [Córais Faisnéise níos Láidre agus níos Cliste do Theorainneacha agus don tSlándáil] agus faoi chuimsiú na hoibre a rinne an sainghrúpa ardleibhéil um chórais faisnéise agus idir-inoibritheacht dá éis sin. Tá sé mar aidhm aige na trí chuspóir seo a bhaint amach: (a) na buntáistí a bhaineann leis na córais faisnéise atá ann cheana a neartú agus a uasmhéadú; (b) aghaidh a thabhairt ar bhearnaí san fhaisnéis trí chórais faisnéise nua a bhunú; (c) idir-inoibritheacht idir na córais sin a fheabhsú. Maidir leis an gcéad chuspóir, ghlac an Coimisiún tograí i mí na Nollag 2016 chun Córas Faisnéise Schengen (SIS) atá ann cheana a neartú. Maidir le Eurodac, de dhroim an togra ón gCoimisiún i mí na Bealtaine 2016, cuireadh dlús leis an gcaibidlíocht faoin mbunús dlí athbhreithnithe. Tá togra le haghaidh bunús dlí nua á chur le chéile freisin le haghaidh an Chórais Faisnéise Víosaí (VIS) agus tíolacfar é sa dara ráithe de 2018. Maidir leis an dara cuspóir, tugadh an chaibidlíocht faoin togra ón gCoimisiún i mí Aibreáin 2016 chun córas dul isteach/imeachta (EES) a bhunú i gcrích i mí Iúil 2017, nuair a tháinig na comhreachtóirí ar chomhaontú polaitiúil ar dheimhnigh Parlaimint na hEorpa é i mí Dheireadh Fómhair 2017 agus ar ghlac an Chomhairle é go foirmiúil i mí na Samhna 2017. Tiocfaidh an bunús dlí i bhfeidhm i mí na Nollag 2017. Tá tús curtha leis an gcaibidlíocht faoin togra ó mhí na Samhna 2016 chun Córas an Aontais Eorpaigh um Fhaisnéis agus Údarú Taistil (ETIAS) a bhunú agus meastar go gcuirfear i gcrích sna míonna atá romhainn é. I mí an Mheithimh 2017, mhol an Coimisiún bunús dlí chun aghaidh a thabhairt ar bhearna eile san fhaisnéis eile: an Córas Faisnéise Eorpach um Thaifid Choiriúla le haghaidh náisiúnaigh tríú tír (an córas ECRIS-TCN). Arís eile, chuir na comhreachtóirí in iúl go bhfuil sé mar aidhm acu an bunús dlí sin a ghlacadh go luath. Tugtar aghaidh sa togra seo ar an tríú cuspóir a shainaithnítear sa Teachtaireacht ó mhí Aibreáin 2016. •Comhsheasmhacht le beartais eile de chuid an Aontais i réimse an Cheartais agus na nGnóthaí Baile Tugtar aghaidh ar na nithe seo a leanas sa togra seo, agus sa chomhthogra, agus tá sé i gcomhréir leo: an Clár Oibre Eorpach maidir leis an Imirce agus teachtaireachtaí dá éis sin, lena náirítear an Teachtaireacht chun Schengen a chaomhnú agus a neartú, an Clár Oibre Eorpach maidir leis an tSlándáil agus obair an Choimisiúin agus na tuarascálacha ar dhul chun cinn dá chuid i dtreo aontas slándála éifeachtach dílis. Tá sé ag teacht le beartais eile de chuid an Aontais, go háirithe i dtaobh na nithe seo a leanas: ·Slándáil inmheánach: luaitear sa Chlár Oibre Eorpach maidir leis an tSlándáil go bhfuil ardchaighdeáin choiteanna i leith bainistiú teorainneacha ríthábhachtach chun coireacht trasteorann agus sceimhlitheoireacht a chosc. Thairis sin, cuidíonn an togra seo le hardleibhéal slándála inmheánaí a bhaint amach trí na hacmhainní is gá a chur ar fáil do na húdaráis chun go mbeidh rochtain thapa, rianúil, chórasach agus rialaithe acu ar an bhfaisnéis atá ag teastáil uathu. ·Tearmann: cuirtear Eurodac san áireamh sa togra mar cheann de na lárchórais de chuid an Aontais is gá a chumhdach leis an idir-inoibritheacht.

·Bainistiú teorainneacha seachtracha agus slándáil: neartaítear SIS agus VIS sa togra seo, a chuidíonn le rialú éifeachtúil theorainneacha seachtracha an Aontais, mar aon leis an gcóras EES a bheidh ann amach anseo agus leis an gcóras ETIAS atá beartaithe maille leis an gcóras ECRIS-TCN atá beartaithe. 2.BUNÚS DLÍ, COIMHDEACHT AGUS COMHRÉIREACHT •Bunús dlí Is iad na hAirteagail seo a leanas sa Chonradh ar Fheidhmiú an Aontais Eorpaigh príomhbhunús dlí an togra seo: Airteagal 16(2), Airteagal 74, Airteagal 77(2)(a) (b) (d) agus (e). Faoi Airteagal 16(2), tá an chumhacht ag an Aontas bearta a ghlacadh a bhaineann le daoine aonair a chosaint i dtaca le sonraí pearsanta a bheith á bpróiseáil ag institiúidí, ag comhlachtaí, ag oifigí agus ag gníomhaireachtaí an Aontais, agus ag na Ballstáit nuair a bheidh gníomhaíochtaí á gcur i gcrích acu a thig faoi raon feidhme dhlí an Aontais, agus na rialacha a bhaineann le saorghluaiseacht na sonraí sin. Faoi Airteagal 74, is féidir leis an gComhairle bearta a ghlacadh chun comhar riaracháin a áirithiú idir ranna na mBallstát i réimse an cheartais, na saoirse agus na slándála. Faoi Airteagal 77(2), (a), (b), (d) agus (e) faoi seach, is féidir le Parlaimint na hEorpa agus leis an gComhairle bearta a ghlacadh a bhaineann leis na nithe seo a leanas: an comhbheartas maidir le víosaí agus maidir le ceadanna cónaithe gearrfhanachta eile, na seiceálacha a mbeidh daoine faoina réir agus iad ag trasnú teorainneacha seachtracha, aon bheart is gá chun córas comhtháite bainistíochta do theorainneacha seachtracha a bhunú de réir a chéile agus nach mbeidh aon rialú ar dhaoine, is cuma cén náisiúntacht atá acu, agus iad ag trasnú teorainneacha inmheánacha. •Coimhdeacht Chun saoirse gluaiseachta a áirithiú san Aontas, ní mór teorainneacha seachtracha an Aontais a bhainistiú go héifeachtach chun slándáil a áirithiú. Dá bhrí sin, d’aontaigh na Ballstáit aghaidh a thabhairt ar na dúshláin sin i dteannta a chéile, trí fhaisnéis a chomhroinnt go háirithe trí chórais láraithe de chuid an Aontais i réimse an cheartais agus na ngnóthaí baile. Déantar an méid sin a dheimhniú leis na conclúidí éagsúla a ghlac an Chomhairle Eorpach agus an Chomhairle araon, ó 2015 i leith go háirithe. In éagmais rialuithe ag teorainneacha inmheánacha, is gá bainistiú fónta a dhéanamh ar theorainneacha seachtracha limistéar Schengen, agus is gá do gach Ballstát nó tír atá comhlachaithe le Schengen an teorainn sheachtrach a rialú thar ceann na stát eile i limistéar Schengen. Ar an ábhar sin, ní féidir le haon Bhallstát amháin dul i ngleic leis an inimirce neamhrialta ná le coireacht trasteorann as féin. Tá náisiúnaigh tríú tír a thagann isteach sa limistéar gan rialuithe ag teorainneacha inmheánacha in ann taisteal faoi shaoirse laistigh den limistéar sin. I limistéar gan teorainneacha inmheánacha, ba cheart tabhairt faoi chomhghníomhaíocht i gcoinne inimirce neamhrialta agus coireacht idirnáisiúnta agus sceimlitheoireachta, lena náirítear trí chalaois chéannachta a bhrath, agus ní féidir aghaidh mar is ceart a thabhairt air sin ach ar leibhéal an Aontais. Tá príomhchórais faisnéise ar leibhéal an Aontais i bhfeidhm nó á gcur i bhfeidhm. Chun idir-inoibritheacht fheabhsaithe a áirithiú idir na córais faisnéise sin, is gá beart a dhéanamh ar leibhéal an Aontais. I gcroílár an togra, tá éifeachtúlacht fheabhsaithe agus úsáid córas láraithe agus arna mbainistiú ag eu-LISA. I bhfianaise scála, éifeachtaí agus thionchar na ngníomhaíochtaí atá beartaithe, ní féidir na cuspóirí bunúsacha a bhaint amach go héifeachtúil córasach ach amháin ar leibhéal an Aontais. •Comhréireacht Faoi mar atá mínithe go mion sa mheasúnú tionchair atá ag gabháil leis an Rialachán beartaithe seo, meastar go bhfuil na roghanna beartais a dhéantar sa togra seo comhréireach. Ní théann siad thar a bhfuil riachtanach chun na cuspóirí comhaontaithe a bhaint amach. Is uirlis riachtanach í an tairseach cuardaigh Eorpach chun úsáid údaraithe na gcóras faisnéise de chuid an Aontais atá ann faoi láthair agus a bheidh ann amach anseo a neartú. Is beag tionchar a bheidh ag an tairseach cuardaigh Eorpach ar phróiseáil sonraí. Ní stórálfar aon sonraí ann seachas faisnéis maidir leis na próifílí úsáideoirí éagsúla atá ag an tairseach cuardaigh Eorpach agus na córais sonraí agus faisnéise a bhfuil rochtain ag na húsáideoirí orthu agus rianófar an úsáid a bhaintear astu trí mheán logálaithe. Tá ról na tairsí cuardaigh Eorpaí mar bhróicéir teachtaireachtaí, mar chumasóir agus mar éascaitheoir comhréireach, riachtanach agus teoranta ó thaobh cearta cuardaigh agus rochtana faoi shainorduithe na mbunús dlí a bhaineann le córais faisnéise agus faoin Rialachán maidir le hidir-inoibritheacht atá beartaithe. Tá gá leis an tseirbhís chomhroinnte meaitseála sonraí bithmhéadracha d’fheidhmiú na tairsí cuardaigh Eorpaí, an stórais choitinn sonraí céannachta agus an bhrathadóra ilchéannachtaí agus éascaíonn sí úsáid agus cothabháil na gcóras faisnéise ábhartha de chuid an Aontais atá ann cheana agus a bheidh ann amach anseo. Is féidir cuardaigh a dhéanamh ar shonraí bithmhéadracha ó fhoinsí éagsúla go héifeachtúil rianúil córasach a bhuí le feidhmiúlacht na seirbhíse céanna. Déantar na sonraí bithmhéadracha a stóráil agus a choinneáil sna córais fholuiteacha. Cruthóidh an tseirbhís chomhroinnte meaitseála sonraí bithmhéadracha teimpléid ach gheofar réidh leis na fíor-íomhánna. Mar sin, déanfar na sonraí a stóráil aon uair amháin i suíomh amháin. Tá gá leis an stóras coiteann sonraí céannachta chun an cuspóir a bhaineann le ceart-sainaithint náisiúnach tríú tír a bhaint amach, e.g. le linn seiceáil céannachta i limistéar Schengen. Ina theannta sin, tá an stóras coiteann sonraí céannachta ina thaca le feidhmiú an bhrathadóra ilchéannachtaí agus, ar an ábhar sin, is comhpháirt riachtanach é chun dhá chuspóir a bhaint amach, is iad sin, seiceálacha céannachta a éascú do thaistealaithe bona fide agus calaois chéannachta a chomhrac. Tá rochtain ar an stóras coiteann sonraí céannachta chun na críche sin teoranta do na húsáideoirí sin a bhfuil an fhaisnéis seo de dhíth orthu chun a gcuid cúraimí a dhéanamh (rud a fhágann nach mór na seiceálacha sin a bheith mar chuspóir coimhdeach nua ag Eurodac, ag VIS, ag an gcóras EES a bheidh ann amach anseo, ag an gcóras ETIAS atá beartaithe agus ag an gcóras ECRIS-TCN atá beartaithe). Tá na próisis sonraí teoranta go docht dá bhfuil ag teastáil chun an sprioc seo a bhaint amach, agus leagfar coimircí leordhóthanacha síos lena áirithiú go mbeidh cearta rochtana á nurramú agus go ndéanfar an líon is lú sonraí is gá a stóráil sa stóras coiteann sonraí céannachta. Chun a áirithiú go ndéanfar an líon is lú sonraí a stóráil, agus dúbláil gan údar maith a sheachaint, déantar na sonraí beathaisnéiseacha riachtanacha atá ag gach ceann dá chórais fholuiteacha a choinneáil sa stóras coiteann sonraí céannachta agus déantar na sonraí sin a stóráil, a chur isteach, a mhodhnú agus a scriosadh i gcomhréir lena mbunús ábhartha dlí gan iad a chóipeáil. Tá na téarmaí maidir le coinneáil sonraí ag teacht go hiomlán leis na forálacha maidir le coinneáil sonraí a bhaineann leis na córais faisnéise fholuiteachta a sholáthraíonn na sonraí céannachta. Tá gá le brathadóir ilchéannachtaí le réiteach a thabhairt ar ilchéannachtaí a bhrath agus dhá chuspóir aige sin, is iad sin, seiceálacha céannachta a éascú do thaistealaithe bona fide agus calaois chéannachta a chomhrac. Is sa bhrathadóir ilchéannachtaí a bheidh na naisc idir na daoine a bhfuil a sonraí i mbreis agus lárchóras faisnéise amháin agus ní bheidh ann ach na sonraí is gá chun a fhíorú go bhfuil duine taifeadta go dleathach nó go neamhdhleathach faoi chéannachtaí beathaisnéiseacha éagsúla i gcórais éagsúla ach chun a shoiléiriú freisin go bhféadfadh sé nach é an duine céanna atá ann i gcás beirt a bhfuil sonraí beathaisnéiseacha cosúla acu. Maidir le sonraí a phróiseáil tríd an mbrathadóir ilchéannachtaí agus tríd an tseirbhís chomhroinnte meaitseála sonraí bithmhéadracha ar mhaithe le sainchomhaid a nascadh i gcórais aonair, déantar sin a laghad is féidir. Beidh mar chuid den bhrathadóir ilchéannachtaí coimircí i gcoinne idirdhealú a d’fhéadfadh tarlú nó cinntí neamhfhabhracha i gcás daoine a bhfuil iliomad céannachtaí dleathacha acu. •An rogha ionstraime Rialachán ó Pharlaimint na hEorpa agus ón gComhairle an ionstraim atá beartaithe. Tugtar aghaidh go díreach sa reachtaíocht atá beartaithe ar oibriú lárchóras faisnéise an Aontais le haghaidh teorainneacha agus slándála, ar córais iad uile a bunaíodh le Rialachán, nó a bhfuil sé beartaithe iad a bhunú le Rialachán. Ar an dóigh chéanna, bunaíodh eu-LISA le Rialachán freisin agus is é a bheidh freagrach as dearadh agus forbairt na gcomhpháirteanna agus, in am trátha, as an mbainistiú teicniúil. Dá bhrí sin, Rialachán is ea an ionstraim dlí is iomchuí. 3.TORTHAÍ Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR •Comhairliúchán poiblí Sheol an Coimisiún i mí Iúil 2017 comhairliúchán poiblí le hullmhú don togra seo chun tuairimí páirtithe leasmhara faoin idir-inoibritheacht a bhailiú. Fuarthas 18 bhfreagra ó pháirtithe leasmhara éagsúla le linn an chomhairliúcháin, lena náirítear rialtas Ballstát, eagraíochtaí san earnáil phríobháideach, eagraíochtaí eile amhail eagraíochtaí neamhrialtasacha agus meithleacha machnaimh, maille leis an ngnáthshaoránach. Tríd is tríd, tugadh freagraí a bhí i bhfabhar phrionsabail fholuiteacha an togra seo maidir le hidir-inoibritheacht. D’aontaigh tromlach mór na bhfreagróirí gur saincheisteanna cearta iad na saincheisteanna a sainaithníodh le linn an chomhairliúcháin agus gur cuspóirí cearta iad na cuspóirí atáthar ag iarraidh a bhaint amach leis an bpacáiste idir-inoibritheachta freisin. Go háirithe, maidir leis na roghanna a bhfuil cuntas orthu sa pháipéar comhairliúcháin, mheas na freagróirí an méid seo a leanas:

·go gcuideofaí leis an bhfoireann ar an láthair rochtain a fháil ar an bhfaisnéis a bheadh de dhíth orthu; ·go ndéanfaí dúbláil sonraí a sheachaint, forluí a laghdú agus béim a leagan ar neamhréitigh sonraí; ·go ndéanfaí daoine a shainaithint ar bhealach níos iontaofa — daoine a bhfuil ilchéannachtaí acu san áireamh — agus calaois chéannachta a laghdú. Thacaigh tromlach glan na bhfreagróirí le gach ceann de na roghanna beartaithe agus mheas siad go raibh gá leo le cuspóirí an tionscnaimh seo a bhaint amach, agus thug siad tábhacht ina bhfreagraí don ghá a bhí le bearta láidre soiléire cosanta sonraí, go háirithe i ndáil le rochtain a fháil ar an bhfaisnéis atá stóráilte sna córais agus i ndáil le coinneáil sonraí. Ina theannta sin, thug siad tábhacht don ghá atá le sonraí cothrom chun dáta, ar ardcháilíocht a bheith sna córais agus le bearta a dhéanamh chun an méid sin a áirithiú. Cuireadh na pointí uile a ardaíodh san áireamh agus an togra seo á ullmhú. •Suirbhé Eorabharaiméadair I mí an Mheithimh 2017, rinneadh suirbhé speisialta Eorabharaiméadair ina léiríodh go bhfuil tacaíocht leathan ón bpobal ag an straitéis atá ag an Aontas maidir le faisnéis a chomhroinnt ar leibhéal an Aontais chun coireacht agus sceimhlitheoireacht a chomhrac: aontaíonn nach mór gach freagróir (92 % díobh) gur cheart d’údaráis náisiúnta faisnéis a chomhroinnt le húdarás Ballstát eile ionas gur fearr is féidir dul i ngleic le coireacht agus sceimhlitheoireacht. Chuir tromlach glan na bhfreagróirí (69 % díobh) in iúl gur cheart do na póilíní agus d’údaráis náisiúnta eile forfheidhmithe dlí faisnéis a chomhroinnt le tíortha eile san Aontas ar bhonn córasach. Sna Ballstáit uile, measann formhór na bhfreagróirí gur cheart faisnéis a chomhroinnt i ngach cás. •Sainghrúpa ardleibhéil um chórais faisnéise agus idir-inoibritheacht Mar a léiríodh cheana sa réamhrá, cuireann an togra seo le moltaí an tsainghrúpa ardleibhéil um chórais faisnéise agus idir-inoibritheacht. Bunaíodh an grúpa sin i mí an Mheithimh 2016 agus bhí sé mar chuspóir aige aghaidh a thabhairt ar na dúshláin dhlíthiúla, theicniúla agus oibríochtúla a bhaineann leis na roghanna atá ar fáil le hidir-inoibritheacht a chinntiú idir lárchórais an Aontais le haghaidh teorainneacha agus slándála. Rinne an grúpa an ailtireacht bainistithe sonraí le haghaidh bainistiú teorainneacha agus fhorfheidhmiú an dlí a mheas ar shlí leathan chuimsitheach, agus róil, freagrachtaí agus córais ábhartha na núdarás custaim á gcur san áireamh san am céanna. Sa ghrúpa, bhí saineolaithe ó na Ballstáit agus ó na tíortha comhlachtaithe le limistéar Schengen, agus ó na gníomhaireachtaí seo de chuid an Aontais: eu-LISA, Europol, an Oifig Tacaíochta Eorpach do Chúrsaí Tearmainn, an Ghníomhaireacht Eorpach um an nGarda Teorann agus Cósta agus Gníomhaireacht an Aontais Eorpaigh um Chearta Bunúsacha. Ghlac Comhordaitheoir Frithsceimhlitheoireachta an Aontais Eorpaigh agus an Maoirseoir Eorpach ar Chosaint Sonraí páirt sa sainghrúpa mar chomhaltaí iomlána freisin. Ina theannta sin, bhí ionadaithe rúnaíocht Choiste Pharlaimint na hEorpa um Shaoirsí Sibhialta, um Cheartas agus um Ghnóthaí Baile agus Ardrúnaíocht na Comhairle i láthair mar bhreathnóirí. Foilsíodh tuarascáil chríochnaitheach an tsainghrúpa ardleibhéil i mí na Bealtaine 2017. Cuireadh béim sa tuarascáil ar an ngá atá le gníomh a dhéanamh chun aghaidh a thabhairt ar na heasnaimh struchtúrtha a shainaithnítear sa Teachtaireacht ó mhí Aibreáin 2016. Leagadh réimse moltaí amach sa tuarascáil chun córais faisnéise an Aontais agus idir-inoibritheacht a neartú agus a fhorbairt. Tháinig an grúpa ar an gconclúid gur ghá agus gurbh indéanta go teicniúil féachaint le réitigh a fháil maidir le hidir-inoibritheacht tríd an tairseach cuardaigh Eorpach, an tseirbhís chomhroinnte meaitseála sonraí bithmhéadracha agus an stóras coiteann sonraí céannachta agus go bhféadfadh na réitigh sin, i bprionsabal, gnóthachain oibríochtúla a sholáthar, agus san am céanna go bhféadfaí iad a shuí i gcomhréir le ceanglais cosanta sonraí. Mhol an grúpa go gcuirfí an rogha bhreise a bhaineann le cur chuige dhá chéim i dtreo rochtain údarás forfheidhmithe dlí san áireamh freisin, bunaithe ar fheidhmiúlacht na brataí amais. Is freagairt é an dréacht-Rialachán seo freisin ar mholtaí an tsainghrúpa ardleibhéil i dtaobh cáilíocht sonraí, na formáide uilíche teachtaireachta agus i dtaobh stóras sonraí a bhunú (arb ionann é agus an lárstóras um thuairisciú agus staidreamh a luaitear anseo). Níor shainaithin an sainghrúpa ardleibhéil an ceathrú comhpháirt idir-inoibritheachta a bheartaítear leis an dréacht-Rialachán seo (an brathadóir ilchéannachtaí), ach is linn anailís theicniúil bhreise a bheith á déanamh agus an measúnú comhréireachta a bheith á dhéanamh ag an gCoimisiún a tháinig sé chun cinn. •Staidéar teicniúil Rinneadh trí cinn de staidéir le tacú leis an togra a ullmhú. Sholáthair Unisys, a bhí faoi chonradh ag an gCoimisiún, tuarascáil maidir le staidéar féidearthachta i leith na tairsí cuardaigh Eorpaí. D’iarr eu-LISA ar Gartner (i gcomhar le Unisys) tuarascáil theicniúil a chur ar fáil le tacú le forbairt na seirbhíse comhroinnte meaitseála sonraí bithmhéadracha. Chuir PWC tuarascáil theicniúil faoi bhráid an Choimisiúin faoi stóras coiteann sonraí céannachta. •Measúnú tionchair Tá measúnú tionchair ina thaca ag an togra seo mar a léirítear sa Doiciméad Inmheánach Oibre, (2017) 473, atá ag gabháil leis. Rinne an Bord um Ghrinnscrúdú Rialála athbhreithniú ar an dréachtmheasúnú tionchair ag an gcruinniú dá chuid an 6 Nollaig 2017 agus thug sé a thuairim uaidh (tuairim dhearfach a raibh cuntair áirithe ag dul léi) an 8 Nollaig ina léiríodh gur cheart an measúnú tionchair a choigeartú chun moltaí an Bhoird a chomhtháthú i dtaca le gnéithe ar leith. Bhain na gnéithe sin, ar an gcéad dul síos, le bearta breise faoin rogha thosaíochta maidir le cuíchóiriú na gceart rochtana sonraí atá ag úsáideoirí deiridh faoi láthair ar shonraí i gcórais faisnéise de chuid an Aontais, agus le coimircí gaolmhara a léiriú le haghaidh cosaint sonraí agus cearta bunúsacha. Ar an dara dul síos, féachadh le comhtháthú Córas Faisnéise Schengen a shoiléiriú faoi rogha 2, lena náirítear éifeachtacht agus na costais a bhainfeadh le comparáid le rogha thosaíochta 3 a éascú. Rinne an Coimisiún a mheasúnú tionchair a nuashonrú le dul i ngleic leis na príomhcheisteanna sin agus chun haghaidh a thabhairt ar roinnt ráitis eile a rinne an Bord. Rinneadh meastóireacht sa mheasúnú tionchair féachaint an bhféadfaí gach ceann de na cuspóirí a sainaithníodh a bhaint amach, agus an chaoi a bhféadfaí sin a dhéanamh, trí úsáid a bhaint as comhpháirt theicniúil amháin nó níos mó arna shainaithint nó arna sainaithint ag sainghrúpa ardleibhéil agus trí anailís a dhéanamh dá éis sin. I gcás inar ghá sin, scrúdaigh an grúpa na foroghanna is gá chun na cuspóirí sin a bhaint amach, ag déanamh de réir an chreata le haghaidh cosaint sonraí. Thángthas ar an gconclúid seo a leanas sa mheasúnú tionchair:

·Ba cheart tairseach cuardaigh Eorpach a chruthú chun an cuspóir a chomhlíonadh maidir le rochtain thapa, rianúil, chórasach agus rialaithe a thabhairt d’úsáideoirí údaraithe ar na córais faisnéise ábhartha, bunaithe ar sheirbhís chomhroinnte meaitseála sonraí bithmhéadracha chun aghaidh a thabhairt ar gach bunachar sonraí. ·Ba cheart stóras coiteann sonraí céannachta, ina mbeadh tacar íosta sonraí céannachta, a chruthú, bunaithe ar an tseirbhís chomhroinnte meaitseála sonraí bithmhéadracha chéanna, chun an cuspóir a chomhlíonadh maidir lena éascú d’oifigigh údaraithe seiceáil céannachta a dhéanamh ar náisiúnaigh tríú tír ar chríoch Ballstáit. ·Ba cheart brathadóir ilchéannachtaí, ina mbeadh naisc idir ilchéannachtaí ar fud na gcóras, a chruthú chun an cuspóir a chomhlíonadh maidir le hilchéannachtaí atá nasctha leis an tacar céanna sonraí bithmhéadracha a bhrath, agus dhá chuspóir aige, is iad sin, seiceálacha céannachta a éascú do thaistealaithe bona fide agus calaois chéannachta a chomhrac. ·Ba cheart “feidhmiúlacht na brataí amais” a áireamh sa stóras coiteann sonraí céannachta chun an cuspóir a chomhlíonadh maidir le rochtain údarás forfheidhmithe dlí ar chórais faisnéise nach ndéantar an dlí a fhorfheidhmiú leo a éascú agus a chuíchóiriú chun coireacht thromchúiseach agus sceimhlitheoireacht a chosc, a imscrúdú, a bhrath nó a ionchúiseamh. Ós rud é nach mór gach cuspóir a chomhlíonadh, is é an réiteach iomlán a bheidh ann an tairseach cuardaigh Eorpach, an stóras coiteann sonraí céannachta (agus feidhmiúlacht na brataí amais san áireamh) agus an brathadóir ilchéannachtaí a thabhairt le chéile agus gach ceann acu ag brath ar an tseirbhís chomhroinnte meaitseála sonraí bithmhéadracha. Is é an tionchar dearfach is mó a bheidh ann go gcuirfear feabhas ar bhainistiú teorainneacha agus go dtiocfaidh méadú ar shlándáil inmheánach san Aontas. A bhuí leis na comhpháirteanna nua, déanfar rochtain na núdarás náisiúnta ar an bhfaisnéis riachtanach agus sainaithint náisiúnach tríú tír a chuíchóiriú agus a bhrostú. Cuirfear ar chumas na núdarás trasnaisc a dhéanamh, le linn seiceálacha teorann, le faisnéis riachtanach atá ann cheana faoi dhaoine aonair, le haghaidh iarratais ar víosaí nó ar thearmann agus i gcomhair obair na bpóilíní. Beifear in ann rochtain a fháil ar fhaisnéis a fhéadfaidh a bheith ina taca chun cinntí iontaofa a dhéanamh, cibé acu a bhaineann siad le coireacht thromchúiseach agus sceimhlitheoireacht a imscrúdú nó cinntí i réimse na himirce agus an tearmainn. Cé nach ndéanfaí difear do náisiúnaigh an Aontais go díreach (tá na bearta molta dírithe go príomha ar náisiúnaigh tríú tír a bhfuil a gcuid sonraí taifeadta i gcóras faisnéise láraithe de chuid an Aontais), meastar go méadófar ar mhuinín an phobail a bhuí leis na tograí trína áirithiú go gcuirfidh dearadh agus úsáid na dtograí le slándáil shaoránaigh an Aontais. An tionchar díreach airgeadais agus eacnamaíoch a bheidh ag an togra, beidh sé teoranta do dhearadh, d’fhorbairt agus d’oibriú na saoráidí nua. Is ar bhuiséad an Aontais agus ar údaráis de chuid na mBallstát a mbeidh na córais á noibriú acu a thitfidh na costais. Tionchar dearfach a bheidh aige sin ar thurasóireacht mar tiocfaidh feabhas ar shlándáil an Aontais Eorpaigh mar gheall ar na bearta atá beartaithe agus ba cheart go gcuirfí dlús le rialú ag teorainneacha freisin. Ar an gcaoi chéanna, meastar go mbeidh tionchar dearfach aige sin ar aerfoirt, ar chalafoirt agus ar iompróirí mar gheall ar dhlús a bheith á chur le seiceálacha rialaithe ag teorainneacha. •Cearta bunúsacha Mar chuid den mheasúnú tionchair, scrúdaíodh go háirithe tionchair na mbeart atá beartaithe ar chearta bunúsacha agus ar an gceart maidir le cosaint sonraí go háirithe. I gcomhréir le Cairt um Chearta Bunúsacha an Aontais Eorpaigh, a bhfuil institiúidí an Aontais agus na Ballstáit faoina ceangal agus dlí an Aontais á chur chun feidhme acu, (Airteagal 51(1) den Chairt), maidir leis na deiseanna a thagann chun cinn mar gheall ar idir-inoibritheacht mar bheart chun feabhas a chur ar shlándáil agus ar chosaint na dteorainneacha seachtracha, ní mór oibleagáid a chur san áireamh, is é sin, gur gá a áirithiú, i gcás ina gcuirfear isteach ar chearta bunúsacha de dheasca na timpeallachta nua idir-inoibritheachta, go mbeidh an cur isteach sin teoranta dá bhfuil fíor-riachtanach le cuspóirí leasa ghinearálta a chomhlíonadh iarbhír, faoi réir phrionsabal na comhréireachta (Airteagal 52(1) den Chairt). Tá na réitigh idir-inoibritheachta atá beartaithe ag teacht leis na córais atá ann cheana. Mar sin, ní thiocfadh athrú ar an gcothromaíocht a áirithítear cheana le gach ceann de na lárchórais maidir leis an tionchar dearfach atá acu ar chearta bunúsacha. Ar a shon sin, d’fhéadfadh sé go mbeadh tionchar breise, indíreach ag idir-inoibritheacht ar roinnt cearta bunúsacha. Go deimhin, tá tionchar dearfach ag ceart-sainaithint a dhéanamh ar dhuine ar an gceart chun meas a bheith ag duine ar an saol príobháideach, agus go háirithe an ceart chun céannachta (Airteagal 7 den Chairt), mar d’fhéadfadh an méid sin cabhrú le hiomraill chéannachta a sheachaint. Ar an taobh eile, trí sheiceálacha a dhéanamh bunaithe ar shonraí bithmhéadracha, b’fhéidir go mbeifí den tuairim go mbeifí ag cur isteach ar cheart an duine chun dínite (go háirithe i gcás ina meastar go mbeadh náire ar dhuine dá dheasca) (Airteagal 1). Mar sin féin, i suirbhé a rinne Gníomhaireacht an Aontais Eorpaigh um Chearta Bunúsacha, fiafraíodh go sonrach d’fhreagróirí ar chreid siad go mbeadh náire ar dhuine dá mb’éigean dó a chuid sonraí bithmhéadracha a thabhairt i gcomhthéacs rialú ag teorainneacha. Chreid formhór na bhfreagróirí nach mbeadh. A bhuí leis na comhpháirteanna idir-inoibritheachta atá beartaithe, d’fhéadfaí bearta coisctheacha spriocdhírithe a ghlacadh le feabhas a chur ar shlándáil. Ar an gcaoi sin, féadfaidh siad cuidiú chun ceart daoine chun beatha a chosaint (Airteagal 2 den Chairt), agus tá sé le tuiscint uaidh sin go bhfuil oibleagáid dhearfach ar na húdaráis bearta oibríochtúla coisctheacha a dhéanamh chun duine a bhfuil a shaol i mbaol a chosaint, más eol dóibh nó más ceart gurb eol dóibh go bhfuil baol láithreach ann, agus an toirmeasc ar an sclábhaíocht agus ar shaothar éignithe a choinneáil (Airteagal 5). Trí theacht ar bhealach atá níos iontaofa, níos inrochtana agus níos fusa ná mar a bhí á úsáid roimhe le sainaithint a dhéanamh, féadfaidh an idir-inoibritheacht cuidiú chun leanaí atá ar iarraidh nó leanaí atá faoi réir gáinneáil ar dhaoine a bhrath agus chun freagairtí gasta dírithe a éascú. Ina theannta sin, trí theacht ar bhealach atá níos iontaofa, níos inrochtana agus níos fusa ná mar bhí á úsáid roimhe le sainaithint a dhéanamh, d’fhéadfadh sé go gcabhródh sin leis an gceart chun tearmainn (Airteagal 18 den Chairt) a áirithiú agus refoulement a thoirmeasc (Airteagal 19 den Chairt) go héifeachtach. Go deimhin, d’fhéadfadh an idir-inoibritheacht cosc a chur le cásanna ina ndéanfaí iarrthóirí tearmainn a ghabháil nó a choinneáil go neamhdhleathach nó a dhíbirt go míchuí. Thairis sin, is fearr a bheifear in ann calaois chéannachta a shainaithint mar gheall ar an idir-inoibritheacht. Ina theannta sin, laghdófaí an gá le sonraí agus faisnéis faoi iarratasóirí ar thearmann a chomhroinnt le tríú tíortha (go háirithe an tír thionscnaimh) chun céannacht an duine a shuí agus doiciméid taistil a fháil, rud a d’fhéadfadh an duine lena mbaineann a chur i mbaol. •Sonraí pearsanta a chosaint I bhfianaise na sonraí pearsanta lena mbaineann, beidh tionchar ag an idir-inoibritheacht go háirithe ar an gceart go ndéanfar sonraí pearsanta duine a chosaint. Leagtar an ceart sin síos in Airteagal 8 den Chairt, in Airteagal 16 den Chonradh ar Fheidhmiú an Aontais Eorpaigh, agus in Airteagal 8 den Choinbhinsiún Eorpach um Chearta an Duine. Mar a léirigh Cúirt Bhreithiúnais an Aontais, ní ceart iomlán an ceart go ndéanfar sonraí pearsanta a chosaint, ach ní mór é a mheas i ndáil lena fheidhm sa tsochaí. Tá dlúthbhaint idir cosaint sonraí agus meas ar an saol príobháideach agus ar shaol an teaghlaigh a chosnaítear in Airteagal 7 den Chairt. De réir an Rialacháin Ghinearálta maidir le Cosaint Sonraí, ní ceart srian a chur le saorghluaiseacht sonraí san Aontas ar mhaithe le sonraí a chosaint. Mar sin féin, ní mór sraith prionsabal a chomhlíonadh. Go deimhin, ionas go mbeadh sí dleathach, ní mór aon teorannú ar fheidhmiú na gceart bunúsach a chosnaítear sa Chairt a bheith i gcomhréir leis na critéir seo a leanas a leagtar síos in Airteagal 52(1): ·ní mór foráil le dlí d’aon teorannú;

·ní mór inneachar sár-riachtanach na gceart a urramú; ·ní mór dó freagairt iarbhír do chuspóirí leasa ghinearálta arna naithint ag an Aontas nó don riachtanas cearta agus saoirsí daoine eile a chosaint; ·ní mór gá a bheith leis; agus ·ní mór dó a bheith comhréireach. Daingnítear na rialacha cosanta sonraí sin uile sa togra seo, mar a leagtar amach go hiomlán iad sa mheasúnú tionchair a ghabhann leis an Rialachán beartaithe seo. Tá an togra bunaithe ar na prionsabail maidir le cosaint sonraí trí dhearadh agus mar réamhshocrú. Cuirtear na forálacha iomchuí uile san áireamh ann agus déantar an phróiseáil sonraí a theorannú dá bhfuil riachtanach don chríoch shonrach agus ní thugtar rochtain ar shonraí ach do na heintitis sin is gá ‘ar bhonn riachtanais eolais’ agus dóibh sin amháin. Is tréimhsí iomchuí agus teoranta iad na tréimhsí coinneála sonraí (i gcás inarb ábhartha). Is ag foireann chuí-údaraithe údarás de chuid na mBallstát nó comhlachtaí de chuid an Aontais atá inniúil chun críoch sonrach gach córais faisnéise, agus aici sin amháin, a bheidh rochtain ar shonraí agus beidh teorainn léi a mhéid atá na sonraí riachtanach chun cúraimí a dhéanamh i gcomhréir leis na críocha sin. 4.IMPLEACHTAÍ BUISÉADACHA Cuirtear na himpleachtaí buiséadacha san áireamh sa ráiteas airgeadais a ghabhann leis seo agus gabhann an ráiteas airgeadais sin ionad an ráitis airgeadais a ghabhann leis an togra roimhe seo. Cumhdaítear an tréimhse atá fágtha ag an gcreat airgeadais ilbhliantúil atá anois ann (go dtí 2020) agus seacht mbliana na tréimhse dá éis sin (2021-2027). Tá an buiséad atá beartaithe do na blianta 2021 go dtí 2027 cumhdaítear i gcomhréir leis an togra ón gCoimisiún leis don chéad chreat airgeadais ilbhliantúil eile an 2 Bealtaine 2018. Cuirtear an buiséad atá beartaithe do na blianta ó 2021 ar aghaidh san áireamh chun críoch léiritheach agus ní dhéantar aon réamhbhreith ar an gcéad chreat airgeadais ilbhliantúil. Chun an togra seo a chur chun feidhme, ní mór leithdháiltí buiséadacha a dhéanamh: (1)Chun go ndéanfaidh eu-LISA na ceithre chomhpháirt idir-inoibritheachta, agus an lárstóras um thuairisciú agus staidreamh, a fhorbairt agus a chomhtháthú, agus chun críocha a gcothabhála agus a noibríochtaí dá éis sin. (2)Chun na sonraí a aistriú chuig an tseirbhís chomhroinnte meaitseála sonraí bithmhéadracha agus chuig an stóras coiteann sonraí céannachta. I gcás na seirbhíse comhroinnte meaitseála sonraí bithmhéadracha, ní mór teimpléid bhithmhéadracha na sonraí comhfhreagracha ó na trí chóras a úsáideann sonraí bithmhéadracha faoi láthair (SIS, VIS agus Eurodac) a athchruthú sa tseirbhís chomhroinnte meaitseála sonraí bithmhéadracha. I gcás an stórais choitinn sonraí céannachta, ní mór na sonraí pearsanta ó VIS a aistriú chuig an stóras coiteann sonraí céannachta agus ní mór na naisc a d’fhéadfadh a bheith ann idir céannachtaí in SIS, VIS agus Eurodac a bhailíochtú. Is próiseas dian ó thaobh acmhainní de an próiseas deiridh sin go háirithe. (3)Chun go mbeidh an nuashonrú a dhéanfaidh eu-LISA ar an gcomhéadan aonfhoirmeach náisiúnta a chuirtear san áireamh cheana i Rialachán maidir le teachtaireachtaí a mhalartú idir na Ballstáit agus an lárchóras nó na lárchórais. (4)Chun go ndéanfar córais náisiúnta na mBallstát a chomhtháthú leis an gcomhéadan aonfhoirmeach náisiúnta lena léireofar na teachtaireachtaí a mhalartaítear leis an stóras coiteann sonraí céannachta/leis an mbrathadóir ilchéannachtaí tríd an tairseach cuardaigh Eorpach. (5)Chun go gcuirfear oiliúint ar úsáideoirí deiridh faoi úsáid na gcomhpháirteanna idir-oibritheachta, lena náirítear trí Ghníomhaireacht an Aontais Eorpaigh um Oiliúint i bhForfheidhmiú an Dlí (CEPOL). Déantar na comhpháirteanna idir-inoibritheachta a chruthú agus a chothabháil mar chlár. Cé gur comhpháirteanna iomlán nua iad an tairseach cuardaigh Eorpach agus an brathadóir ilchéannachtaí, i dteannta an lárstórais um thuairisciú agus staidreamh, is comhpháirteanna comhroinnte iad an tseirbhís chomhroinnte meaitseála sonraí bithmhéadracha agus an stóras coiteann sonraí céannachta a chomhcheanglaíonn na sonraí atá á gcoinneáil (nó a bheidh á gcoinneáil) i gcórais atá ann cheana nó i gcórais nua, leis na meastacháin bhuiséadacha atá acu faoi láthair. Déanfaidh an tairseach cuardaigh Eorpach comhéadain atá ann cheana agus a bhfuil eolas orthu a chur chun feidhme i dtaca le SIS, VIS agus Eurodac agus déanfar í a leathnú chuig córais nua in am trátha. Is iad na Ballstáit agus na gníomhaireachtaí a bhaineann leas as comhéadan bunaithe ar fhormáid uilíoch teachtaireachta a úsáidfidh an tairseach cuardaigh Eorpach. Beidh forbairtí, oiriúnuithe, comhtháthuithe agus tástáil le déanamh acu seo a leanas chun an comhéadan nua seo a úsáid: na Ballstáit, eu-LISA, Europol agus an Ghníomhaireacht Eorpach um an nGarda Teorann agus Cósta. Bhainfeadh an tairseach cuardaigh Eorpach úsáid as coincheapa a bhaineann leis an gcomhéadan aonfhoirmeach náisiúnta a tugadh isteach le haghaidh EES, rud a d’fhágfadh nach mbeadh na hiarrachtaí ar chomhtháthú chomh suntasach sin. Cuirfidh an tairseach cuardaigh Eorpach costais bhreise ar Europol ionas go mbeidh comhéadan QUEST ar fáil lena úsáid le sonraí a bhfuil leibhéal bunúsach cosanta acu. Leagfar síos bunús na seirbhíse comhroinnte meaitseála sonraí bithmhéadracha de facto le cruthú an chórais EES nua ós rud é go bhfuil i bhfad níos mó sonraí bithmhéadracha nua sa chóras sin ná mar atá sna córais eile. Ba faoin ionstraim dlí EES a cuireadh an buiséad is gá i leataobh. Tá costas breise ag baint le sonraí bithmhéadracha eile ó VIS, SIS agus Eurodac a chur leis an tseirbhís chomhroinnte meaitseála sonraí bithmhéadracha agus baineann an costas sin go príomha le haistriú na sonraí atá ann cheana. Meastar go mbeidh costais EUR 10 milliún i gceist le haghaidh na dtrí chóras. Beidh costas breise teoranta ag baint le sonraí bithmhéadracha nua ón gcóras ECRIS-TCN beartaithe a chur isteach, costas a fhéadfar a chumhdach leis na cúlchistí arna gcur i leataobh faoin ionstraim dlí a bhaineann leis an gcóras ECRIS-TCN atá beartaithe chun córas uathoibrithe um shainaithint méarlorg a chruthú don chóras ECRIS-TCN. Bunófar an stóras coiteann sonraí céannachta nuair a bhunófar an córas EES amach anseo agus leathnófar a thuilleadh é agus an córas ETIAS atá beartaithe á fhorbairt. Cuireadh na hinnill stórála agus chuardaigh le haghaidh na sonraí sin san áireamh sa bhuiséad arna chur i leataobh faoi na hionstraimí dlí a bhaineann leis an gcóras EES a bheidh ann amach anseo agus leis an gcóras ETIAS atá beartaithe. Beidh mionchostas breise ag baint le sonraí beathaisnéiseacha nua ó Eurodac agus ón gcóras ECRIS-TCN beartaithe a chur isteach, costas a cuireadh i leataobh cheana faoi Eurodac agus faoi na hionstraimí dlí a bhaineann leis an gcóras ECRIS-TCN beartaithe.

Is ionann an buiséad iomlán is gá thar thréimhse naoi mbliana (2019-2027) agus EUR 424.7 461.0 milliún, agus cumhdófar an méid seo a leanas leis: (1)Buiséad EUR 225261.3 milliún le haghaidh eu-LISA lena gcumhdófar an costas iomlán chun an clár a fhorbairt ina gcuirfear na cúig chomhpháirt idir-inoibritheachta i bhfeidhm (EUR 68.3 milliún), an costas cothabhála ón am a chuirfear na comhpháirteanna ar bun suas go dtí 2027 (EUR 56.1 milliún), buiséad sonrach EUR 25.0 milliún chun sonraí a aistriú ó na córais atá ann cheana chuig an tseirbhís chomhroinnte meaitseála sonraí bithmhéadracha agus na costais bhreise a bhaineann leis an gcomhéadan aonfhoirmeach náisiúnta a nuashonrú, an líonra, oiliúint agus cruinnithe. Cumhdaíonn buiséad sonrach EUR 18.7 milliún an costas maidir le ECRIS-TCN a nuashonrú agus a oibriú chun go mbeidh sé ag feidhmiú ina chóras ard-infhaighteachta ó 2022. Le buiséad sonrach EUR 36.3 milliún cumhdaítear an costas chun an líonra agus SIS Láir (Córas Faisnéise Schengen) a nuashonrú i dtaca leis an méadú a mheastar a thiocfaidh ar na cuardaigh a dhéanfar, is dócha, de thoradh na hidir-inoibritheachta. (2)Buiséad EUR 136.3 milliún do na Ballstáit lena gcumhdófar na hathruithe a dhéanfar ar a gcórais náisiúnta chun go mbeidh siad in ann na comhpháirteanna idir-inoibritheachta a úsáid, an comhéadan aonfhoirmeach náisiúnta arna chur ar fáil ag eu-LISA agus buiséad chun oiliúint a chur ar an bpobal mór d’úsáideoirí deiridh. (3)Buiséad EUR 48.9 milliún le haghaidh Europol lena gcumhdófar nuashonrú chórais TF Europol i bhfianaise an lín teachtaireachtaí a bheidh le láimhseáil agus na leibhéal feidhmíochta méadaithe. Bainfidh ETIAS úsáid as na comhpháirteanna idir-inoibritheachta chun sonraí Europol a cheadú. (4)Buiséad EUR 4.8 milliún don Ghníomhaireacht Eorpach um an nGarda Teorann agus Cósta chun foireann speisialtóirí a óstáil a dhéanfaidh na naisc a bhailíochtú idir céannachtaí le linn bliain amháin a luaithe agus a bheidh an brathadóir ilchéannachtaí beo. (5)Buiséad EUR 2.0 milliún le haghaidh Ghníomhaireacht an Aontais Eorpaigh um Oiliúint i bhForfheidhmiú an Dlí (CEPOL) lena gcumhdófar ullmhúchán agus soláthar oiliúna don fhoireann oibriúcháin. (6)Suim EUR 7.7 milliún le haghaidh Ard-Stiúrthóireacht HOME lena gcumhdófar méadú teoranta ar fhoireann agus costais ghaolmhara le linn thréimhse forbartha na gcomhpháirteanna éagsúla mar go mbeidh ar an gCoimisiún cúraimí breise a chomhlíonadh freisin le linn na tréimhse sin agus go mbeidh sé freagrach as an gcoiste a bheidh ag déileáil leis an bhformáid uilíoch teachtaireachta. Is é an Rialachán maidir leis an gCiste Slándála Inmheánaí do Theorainneacha an ionstraim airgeadais faoin chreat airgeadais ilbhliantúil 2014-2020 inar cuireadh san áireamh an buiséad i ndáil le cur chun feidhme an tionscnaimh idir-inoibritheachta. Déantar foráil in Airteagal 5(5)(b) go bhfuil EUR 791 milliún le cur chun feidhme trí chlár chun córais TF a fhorbairt a bheidh bunaithe ar chórais TF atá ann cheana agus/nó córais TF nua a thacaíonn le bainistiú sreabh imirce thar theorainneacha seachtracha faoi réir na gníomhartha reachtacha ábhartha de chuid an Aontais a ghlacadh agus faoi na coinníollacha a leagtar síos in Airteagal 15. As an EUR 791 milliún sin, cuirtear EUR 480.2 milliún i leataobh chun EES a fhorbairt, EUR 210 milliún le haghaidh ETIAS agus EUR 67.9 milliún chun athbhreithniú a dhéanamh ar SIS. Bainfear úsáid as sásraí ISF-B chun an fuílleach (EUR 32.9 milliún) a athleithdháileadh. Tá EUR 32.1 milliún de dhíth ar an togra seo le haghaidh thréimhse an chreata airgeadais ilbhliantúil reatha (2019/20) atá ag teacht, dá bhrí sin, leis an mbuiséad a bheidh fágtha. 5.FAISNÉIS BHREISE •Pleananna cur chun feidhme, agus socruithe faireacháin, meastóireachta agus tuairiscithe Is é eu-LISA atá freagrach as bainistiú oibríochtúil córas TF ar mhórscála i réimse na saoirse, na slándála agus an cheartais. Dá réir sin, tá sé de chúram cheana ar eu-LISA na córais atá ann cheana a oibriú agus feabhas teicniúil agus oibríochtúil a chur orthu, agus na córais a bheidh ann amach anseo agus atá beartaithe a fhorbairt. Faoin Rialachán seo atá beartaithe, saineofar dearadh ailtireacht fhisiciúil na gcomhpháirteanna idir-inoibritheachta, déanfar iad a fhorbairt agus a chur chun feidhme, agus iad a óstáil i ndeireadh na dála. Cuirfear na comhpháirteanna ábhartha chun feidhme diaidh ar ndiaidh, i gcomhar le forbairt na gcóras foluiteach. Áiritheoidh an Coimisiún go mbeidh córais i bhfeidhm chun faireachán a dhéanamh ar fhorbairt agus feidhmiú na gceithre chomhpháirt (an tairseach cuardaigh Eorpach, an tseirbhís chomhroinnte meaitseála sonraí bithmhéadracha, an stóras coiteann sonraí céannachta agus an brathadóir ilchéannachtaí) agus ar an lárstóras um thuairisciú agus staidreamh, agus déanfaidh sé meastóireacht orthu i gcomhthéacs na bpríomhchuspóirí beartais. Ceithre bliana tar éis chur i bhfeidhm agus oibriú na bhfeidhmiúlachtaí, agus gach ceithre bliana ina dhiaidh sin, ba cheart do eu-LISA tuarascáil ar fheidhmiú teicniúil na gcomhpháirteanna idir-inoibritheachta a chur faoi bhráid Pharlaimint na hEorpa, na Comhairle, agus an Choimisiúin. Ina theannta sin, cúig bliana tar éis chur i bhfeidhm agus oibriú na bhfeidhmiúlachtaí, agus gach ceithre bliana ina dhiaidh sin, ba cheart don Choimisiúin meastóireacht fhoriomlán a chur ar fáil ar na comhpháirteanna, agus ar thionchar díreach nó indíreach na gcomhpháirteanna san áireamh, agus ar chur chun feidhme praiticiúil na gcomhpháirteanna i dtaca le cearta bunúsacha. Ba cheart na torthaí a baineadh amach a scrúdú i bhfianaise na gcuspóirí agus measúnú a dhéanamh ar a bhailí agus atá an bhunréasúnacht agus ar aon impleachtaí a bheidh ann do roghanna amach anseo. Ba cheart don Choimisiún na tuarascálacha meastóireachta a chur faoi bhráid Pharlaimint na hEorpa agus na Comhairle. •Míniúchán mionsonraithe ar fhorálacha sonracha an togra Leagtar amach i gCaibidil I na forálacha ginearálta le haghaidh an Rialacháin seo. Mínítear inti: na prionsabail is bonn leis an Rialachán; na comhpháirteanna arna mbunú sa Rialachán; na cuspóirí is mian leis an idir-inoibritheacht díriú orthu; raon feidhme an Rialacháin seo; sainmhínithe ar na téarmaí a úsáidtear sa Rialachán seo; agus prionsabal an neamh-idirdhealaithe maidir le próiseáil sonraí faoin Rialachán seo. Leagtar amach i gCaibidil II na forálacha maidir leis an tairseach cuardaigh Eorpach. Déantar foráil sa chaibidil seo maidir le bunú na tairsí cuardaigh Eorpaí agus a hailtireachta teicniúla, a bheidh le forbairt ag eu-LISA. Sonraítear inti aidhm na tairsí cuardaigh Eorpaí agus sainaithnítear inti cé a fhéadfaidh an tairseach cuardaigh Eorpach a úsáid agus an chaoi ar chóir dóibh í a úsáid i gcomhréir leis na cearta rochtana atá ann cheana do gach ceann de na lárchórais. Tá foráil ann maidir le eu-LISA próifíl úsáideora a chruthú do gach catagóir úsáideora. Leagtar amach sa Chaibidil seo an chaoi a gcuardóidh an tairseach cuardaigh Eorpach na lárchórais agus déantar foráil inti maidir le hinneachar agus formáid na bhfreagraí a thabharfar ar úsáideoirí. Déantar foráil i gCaibidil II freisin maidir le eu-LISA logaí a choinneáil ar na hoibríochtaí próiseála uile, agus maidir le nósanna imeachta cúltaca i gcás nach mbeadh an tairseach cuardaigh Eorpach in ann ceann amháin nó níos mó de na lárchórais a rochtain. Leagtar amach i gCaibidil III na forálacha maidir leis an tseirbhís chomhroinnte meaitseála sonraí bithmhéadracha. Déantar foráil sa chaibidil seo maidir le bunú na seirbhíse comhroinnte meaitseála sonraí bithmhéadracha agus a hailtireachta teicniúla, a bheidh le forbairt ag eu-LISA. Sonraítear inti aidhm na seirbhíse comhroinnte meaitseála sonraí bithmhéadracha agus leagtar amach inti cé na sonraí a stóráiltear sa tseirbhís sin. Mínítear inti an caidreamh idir an tseirbhís chomhroinnte meaitseála sonraí bithmhéadracha agus na comhpháirteanna eile. Déantar foráil i gCaibidil III freisin maidir leis an tseirbhís chomhroinnte meaitseála sonraí bithmhéadracha, nach leanfaidh sí de na sonraí a stóráil nuair nach mbeidh na sonraí á gcoinneáil sa lárchóras ábhartha a thuilleadh agus déantar foráil maidir le eu-LISA logaí a choinneáil de na hoibríochtaí próiseála uile. Leagtar amach i gCaibidil IV na forálacha maidir leis an stóras coiteann sonraí céannachta. Déantar foráil sa chaibidil seo maidir le bunú an stórais choitinn sonraí céannachta agus a ailtireachta teicniúla, a bheidh le forbairt ag eu-LISA. Leagtar amach inti aidhm an stórais choitinn sonraí céannachta agus soiléirítear inti cé na sonraí a stórálfar, agus cén chaoi a stórálfar iad, agus áirítear inti forálacha maidir le cáilíocht na sonraí a stórálfar a áirithiú. Déanfar foráil sa chaibidil seo maidir leis an stóras coiteann sonraí céannachta sainchomhaid a chruthú ar bhonn sonraí atá sna lárchórais, agus maidir leis na sainchomhaid a nuashonrú i gcomhréir leis na hathruithe ar na lárchórais aonair. Sonraítear i gCaibidil IV freisin an chaoi a noibreoidh an stóras coiteann sonraí céannachta i dtaca leis an mbrathadóir ilchéannachtaí. Sainaithnítear sa chaibidil seo cé a bhféadfaidh rochtain a bheith acu ar an stóras coiteann sonraí céannachta agus cén chaoi a bhféadfaidh siad na sonraí a rochtain i gcomhréir leis na cearta rochtana, agus leagtar síos forálacha níos sonraí ag brath ar cibé acu an chun críocha sainaithint a dhéanamh atá an rochtain nó an í an chéad chéim de chur chuige dhá chéim í chun EES, VIS, ETIAS agus Eurodac a rochtain leis an stóras coiteann sonraí céannachta chun críocha fhorfheidhmiú an dlí. Déantar foráil i gCaibidil IV freisin maidir le eu-LISA logaí a choinneáil de na hoibríochtaí próiseála uile a bhaineann leis an stóras coiteann sonraí céannachta. Leagtar amach i gCaibidil V na forálacha maidir leis an mbrathadóir ilchéannachtaí. Déantar foráil sa chaibidil seo maidir le bunú an bhrathadóra ilchéannachtaí agus a ailtireachta teicniúla, a bheidh le forbairt ag eu-LISA. Mínítear inti aidhm an bhrathadóra ilchéannachtaí agus rialaítear léi úsáid an bhrathadóra ilchéannachtaí i gcomhréir leis na cearta rochtana a bhaineann le gach ceann de na lárchórais. Leagtar amach i gCaibidil V cathain agus conas a sheolfaidh an brathadóir ilchéannachtaí cuardaigh chun iliomad céannachtaí a bhrath, agus an chaoi a seachadfar torthaí agus a ndéanfar faireachán orthu dá éis sin, lena náirítear trí fhíorú de láimh nuair is gá sin. Leagtar amach i gCaibidil V aicmiú na gcineálacha nasc a d'fhéadfadh a bheith mar thoradh ar an gcuardach, ag brath ar cibé acu an sonraí i dtaca le céannacht aonair, iliomad céannachtaí nó céannacht chomhroinnte atá sa toradh. Déantar foráil sa chaibidil seo maidir leis an mbrathadóir ilchéannachtaí sonraí nasctha atá sna lárchórais a stóráil fad is atá na sonraí in dhá cheann nó níos mó de na lárchórais leithleacha. Déantar foráil i gCaibidil V freisin maidir le eu-LISA logaí a choinneáil de na hoibríochtaí próiseála uile a bhaineann leis an mbrathadóir ilchéannachtaí.

Déantar foráil i gCaibidil VI maidir le bearta chun tacú leis an idir-inoibritheacht. Déantar foráil inti maidir le cáilíocht sonraí a fheabhsú, formáid uilíoch teachtaireachta a leagan síos mar chaighdeán coiteann le haghaidh malartú faisnéise a thacaíonn leis an idir-inoibritheacht, agus lárstóras um thuairisciú agus staidreamh a chruthú. Baineann Caibidil VII le cosaint sonraí. Déantar foráil sa chaibidil seo lena áirithiú go ndéanfar sonraí arna bpróiseáil faoin Rialachán seo a phróiseáil go dleathach agus go hiomchuí i gcomhréir le forálacha Rialachán Uimh. 45/2001. Mínítear cé an próiseálaí sonraí do gach ceann de na bearta idir-inoibritheachta arna mbeartú leis an Rialachán seo agus leagtar amach na bearta is gá do eu-LISA agus d'údaráis na mBallstát a dhéanamh chun an méid seo a leanas a áirithiú: slándáil na próiseála sonraí, rúndacht na sonraí, láimhseáil iomchuí teagmhas slándála agus faireachán iomchuí ar chomhlíonadh bhearta an Rialacháin seo. Cuimsítear sa chaibidil seo forálacha maidir le cearta na ndaoine is ábhar do na sonraí, lena náirítear an ceart a bheith ar an eolas go ndearnadh na sonraí a bhaineann leo a stóráil agus a phróiseáil faoin Rialachán seo, agus an ceart sonraí pearsanta arna stóráil agus arna bpróiseáil faoin Rialachán seo a rochtain, a cheartú agus a scriosadh. Sa bhreis air sin, leagtar amach sa chaibidil seo an prionsabal nár cheart sonraí arna bpróiseáil faoin Rialachán seo a aistriú chuig aon tríú tír, eagraíocht idirnáisiúnta ná páirtí príobháideach, nó a chur ar fáil d'aon cheann acu, cé is moite de Interpol chun críocha ar leith, agus de shonraí arna bhfáil ó Europol tríd an tairseach cuardaigh Eorpach a bhfuil feidhm ag rialacha Rialachán 2016/794 i ndáil le próiseáil sonraí dá éis sin maidir leo. Mar phointe scoir, leagtar amach sa chaibidil seo na forálacha a bhaineann le maoirseacht agus iniúchóireacht i ndáil le cosaint sonraí. Leagtar amach i gCaibidil VIII freagrachtaí eu-LISA roimh theacht i bhfeidhm na mbeart sa togra seo, agus dá éis sin, agus freagrachtaí na mBallstát, Europol agus láraonad ETIAS chomh maith. Baineann Caibidil IX le leasuithe ar ionstraimí eile de chuid an Aontais. Tugtar isteach leis an gcaibidil seo athruithe ar ionstraimí dlíthiúla eile is gá chun an togra seo maidir le hidir-inoibritheacht a chur chun feidhme ina iomláine. Áirítear sa togra seo forálacha mionsonraithe maidir leis na hathruithe is gá ar na hionstraimí dlíthiúla a bhfuil glactha ag na comhreachtóirí leo faoi láthair i bhfoirm téacsanna cobhsaí: Cód Teorainneacha Schengen, Rialachán EES, Rialachán VIS (CE), Cinneadh 2004/512/CE ón gComhairle (Cinneadh VIS) agus Cinneadh 2008/633/CGB ón gComhairle (Cinneadh VIS/an Cinneadh maidir le rochtain na núdarás forfheidhmithe dlí). Áirítear sa togra seo freisin forálacha mionsonraithe maidir leis na hathruithe is gá a dhéanamh ar na dréachtionstraimí dlí atá comhaontaithe go sealadach ag na comhreachtóirí faoi láthair mar théacsanna cobhsaí: na Rialacháin atá beartaithe maidir le ETIAS, SIS i réimse na seiceálacha teorann, agus maidir le eu-LISA. Leagtar amach mionsonraí i gCaibidil X maidir leis an méid seo a leanas: ceanglais maidir le staidreamh agus tuairisciú a bhaineann le sonraí arna bpróiseáil faoin Rialachán seo; bearta idirthréimhseacha a bheidh ag teastáil; socruithe a bhaineann le costais a eascraíonn as cur i bhfeidhm an Rialacháin seo; ceanglais a bhaineann le fógraí; an próiseas maidir le tús a chur le cur i bhfeidhm na mbeart arna mbeartú leis an Rialachán seo; socruithe maidir le rialachas, lena náirítear coiste agus grúpa comhairleach a chur ar bun, freagracht eu-LISA maidir le hoiliúint, agus an treoirleabhar praiticiúil chun tacú le cur chun feidhme agus bainistiú na gcomhpháirteanna idir-inoibritheachta; nósanna imeachta a bhaineann le faireachán agus meastóireacht a dhéanamh ar na bearta arna mbeartú leis an Rialachán seo; foráil maidir le teacht i bhfeidhm an Rialacháin seo. 2017/0351 (COD) Togra leasaithe le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le creat a bhunú le haghaidh idir-inoibritheacht idir córais faisnéise an Aontais Eorpaigh (teorainneacha agus víosaí) agus lena leasaítear Cinneadh 2004/512/CE ón gComhairle, Rialachán (CE) Uimh. 767/2008, Cinneadh 2008/633/CGB ón gComhairle, Rialachán (AE) 2016/399, Rialachán (AE) 2017/2226, Rialachán (AE) 2018/XX [Rialachán ETIAS], Rialachán (AE) 2018/XX [Rialachán SIS i réimse na seiceálacha teorann] agus Rialachán (AE) 2018/XX [Rialachán eu-LISA]



TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 16(2), Airteagal 74 agus Airteagal 77(2)(a),(b), (de) agus (e) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Tar éis dóibh dul i gcomhairle leis an Maoirseoir Eorpach ar Chosaint Sonraí, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1)Sa Teachtaireacht uaidh an 6 Aibreán 2016 dar teideal Stronger and Smarter Information Systems for Borders and Security [Córais Faisnéise níos Láidre agus níos Cliste um Theorainneacha agus Slándáil], leag an Coimisiún béim ar an ngá a bhí le feabhas a chur ar ailtireacht bainistithe sonraí an Aontais le haghaidh bainistiú teorainneacha agus slándála. Tionscnaíodh leis an Teachtaireacht próiseas chun idir-inoibritheacht a bhaint amach idir córais faisnéise an Aontais Eorpaigh um shlándáil, teorainneacha agus bainistiú imirce, agus é mar aidhm aige dul i ngleic le heasnaimh struchtúrtha na gcóras sin a chuireann bac ar obair na núdarás náisiúnta, agus a áirithiú go mbeidh fáil ag na gardaí teorann, na húdaráis custaim, na póilíní agus na húdaráis bhreithiúnacha ar an bhfaisnéis a bheidh de dhíth orthu. (2)I dTreochlár na Comhairle dar teideal Roadmap to enhance information exchange and information management including interoperability solutions in the Justice and Home Affairs area [Treochlár chun feabhas a chur ar an malartú faisnéise agus ar an mbainistiú faisnéise lena náirítear réitigh idir-inoibritheachta i réimse an cheartais agus na ngnóthaí baile] an 6 Meitheamh 2016, d'aithin an Chomhairle dúshláin éagsúla dhlíthiúla, theicniúla agus oibríochtúla i dtaca le hidir-inoibritheacht chórais faisnéise an Aontais Eorpaigh agus d'iarr sí réitigh ar na dúshláin sin a lorg.

(3)Sa Rún uaithi an 6 Iúil 2016 maidir le tosaíochtaí straitéiseacha chlár oibre an Choimisiúin do 2017, d’iarr Parlaimint na hEorpa moltaí chun na córais faisnéise atá ag an Aontas Eorpach cheana a fheabhsú agus a fhorbairt, chun aghaidh a thabhairt ar bhearnaí san fhaisnéis agus chun idir-inoibritheacht na gcóras sin a bhaint amach, chomh maith le moltaí i dtaca le comhroinnt éigeantach faisnéise ar leibhéal an Aontais, a mbeadh na coimircí cosanta sonraí riachtanacha ag gabháil léi. (4)D'iarr an Chomhairle Eorpach an 15 Nollaig 2016 go leanfaí de bheith ag cur chun cinn idir-inoibritheacht chórais faisnéise agus bhunachair sonraí an Aontais Eorpaigh. (5)Sa tuarascáil dheiridh uaidh an 11 Bealtaine 2017, ba é conclúid an tsainghrúpa ardleibhéil um chórais faisnéise agus idir-inoibritheacht gur ghá agus gurbh indéanta go teicniúil féachaint le réitigh phraiticiúla a fháil maidir leis an idir-inoibritheacht agus go bhféadfadh na réitigh sin, i bprionsabal, gnóthachain oibríochtúla a sholáthar, agus san am céanna go bhféadfaí iad a shuí i gcomhréir le ceanglais cosanta sonraí. (6)Sa Teachtaireacht uaidh an 16 Aibreán 2017, dar teideal Seventh progress report towards an effective and genuine Security Union [Seachtú tuarascáil ar dhul chun cinn i dtreo Aontas Slándála éifeachtach dílis], leag an Coimisiún amach, i gcomhréir leis an Teachtaireacht uaidh an 6 Aibreán 2016 agus mar a deimhníodh leis na torthaí agus na moltaí ón sainghrúpa ardleibhéil um chórais faisnéise agus idir-inoibritheacht, cur chuige nua i leith bainistiú sonraí i dtaca le teorainneacha, slándáil agus imirce ina mbeadh córais faisnéise uile an Aontais Eorpaigh um shlándáil, teorainneacha agus bainistiú imirce idir-inoibritheach, agus ina mbeidís á bhfeidhmiú le lánurraim do na cearta bunúsacha. (7)Sna Conclúidí uaithi an 9 Meitheamh 2017 maidir leis an mbealach chun cinn i dtaca le malartú faisnéise a fheabhsú agus idir-inoibritheacht chórais faisnéise an Aontais Eorpaigh a áirithiú, d'iarr an Chomhairle ar an gCoimisiún na réitigh maidir le hidir-inoibritheacht, mar a bhí molta ag an sainghrúpa ardleibhéil, a chur i bhfeidhm. (8)Leag Comhairle Eorpach an 23 Meitheamh 2017 béim ar an ngá le hidir-inoibritheacht idir na bunachair sonraí a fheabhsú agus d'iarr sí ar an gCoimisiún dréachtreachtaíocht a ullmhú, a luaithe agus ab fhéidir, chun na moltaí a rinne an sainghrúpa ardleibhéil um chórais faisnéise agus idir-inoibritheacht a achtú. (9)D'fhonn bainistiú na dteorainneacha seachtracha a fheabhsú, chun cuidiú a thabhairt imirce neamhrialta a chosc agus a chomhrac agus chun leibhéal ard slándála a áirithiú i limistéar saoirse, slándála agus ceartais an Aontais, lena náirítear slándáil phoiblí agus beartas poiblí a chothabháil agus an tslándáil a chosaint ar chríocha na mBallstát, ba cheart idir-inoibritheacht a bhunú idir córais faisnéise an Aontais Eorpaigh, eadhon [an Córas Dul Isteach agus Imeachta (EES), an Córas Faisnéise Víosaí (VIS), [Córas an Aontais Eorpaigh um Fhaisnéis agus Údarú Taistil (ETIAS)], Eurodac, Córas Faisnéise Schengen (SIS) agus [an Córas Faisnéise Eorpach um Thaifid Chóiriúla le haghaidh náisiúnaigh tríú tír (ECRIS-TCN)] chun go mbeidh na córais faisnéise sin de chuid an Aontais Eorpaigh agus a gcuid sonraí ag forlíonadh a chéile. Chun an méid sin a bhaint amach, ba cheart tairseach cuardaigh Eorpach, seirbhís chomhroinnte meaitseála sonraí bithmhéadracha, stóras coiteann sonraí céannachta agus brathadóir ilchéannachtaí a bhunú mar chomhpháirteanna idir-inoibritheachta. (10)A bhuí leis an idir-inoibritheacht idir córais faisnéise an Aontais Eorpaigh, ba cheart forlíonadh idir na córais thuasluaite sin a bheith indéanta chun ceart-sainaithint daoine a éascú, chun cuidiú a thabhairt calaois chéannachta a chomhrac, chun ceanglais cáilíochta sonraí chórais faisnéise ábhartha an Aontais Eorpaigh a fheabhsú agus a chomhchuibhiú, chun cur chun feidhme teicniúil agus oibríochtúil chórais faisnéise an Aontais Eorpaigh atá ann cheana agus a bheidh ann amach anseo a éascú, chun na coimircí i dtaca le slándáil sonraí agus cosaint sonraí a rialaíonn córais faisnéise ábhartha an Aontais Eorpaigh a neartú agus a shimpliú, chun go bhfaighfear rochtain chun críocha fhorfheidhmiú an dlí ar EES, VIS, [ETIAS] agus Eurodac a chuíchóiriú, agus chun tacú le cuspóirí EES, VIS, [ETIAS], Eurodac, SIS agus [an chórais ECRIS-TCN]. (11)Ba cheart go gcuimseodh na comhpháirteanna idir-inoibritheachta EES, VIS, [ETIAS], Eurodac, SIS agus [an córas ECRIS-TCN]. Ba cheart dóibh sonraí Europol a chuimsiú freisin sa mhéid go gcumasóidís cuardach na sonraí sin san am céanna leis na córais faisnéise sin de chuid an Aontais Eorpaigh. (12)Ba cheart go mbainfeadh na comhpháirteanna idir-inoibritheachta leis na daoine a bhféadfar a sonraí pearsanta a phróiseáil i gcórais faisnéise an Aontais Eorpaigh agus ag Europol, eadhon náisiúnaigh tríú tír a bpróiseáiltear a sonraí pearsanta i gcórais faisnéise an Aontais Eorpaigh agus ag Europol, agus saoránaigh de chuid an Aontais Eorpaigh a bpróiseáiltear a sonraí pearsanta in SIS agus ag Europol. (13)Ba cheart an tairseach cuardaigh Eorpach a bhunú chun inniúlacht theicniúil údaráis na mBallstát agus chomhlachtaí an Aontais Eorpaigh a éascú chun go mbeidh rochtain thapa, rianúil, éifeachtúil, chórasach agus rialaithe acu ar chórais faisnéise an Aontais Eorpaigh, ar shonraí Europol agus ar na bunachair sonraí Interpol atá de dhíth orthu chun a gcúraimí a dhéanamh i gcomhréir lena gcearta rochtana agus chun tacú le cuspóirí EES, VIS, [ETIAS], Eurodac, SIS, [an chórais ECRIS-TCN] agus sonraí Europol. Trí chuardach na gcóras faisnéise ábhartha uile de chuid an Aontais Eorpaigh mar aon le sonraí Europol agus bunachair sonraí Interpol a chumasú san am céanna, ba cheart don tairseach cuardaigh Eorpach gníomhú mar fhuinneog aonair nó "bróicéir teachtaireachtaí" ch